text:
Abstene di tabaco y alcohol y Boost bo Defensa!
Na comienso di november Minister di Turismo, Salud Publico y Deporte, Departamento di Salud Publico y Plataforma Promocion di Salud a cuminsa cu e campaña “Boost bo defensa”. E meta di e campaña aki ta pa informa nos communidad con pa mantene curpa y mente saludabel den tempo di COVID-19. E siman aki Departamento di Salud conhuntamente cu FADA ta enfoca riba e topico di uso di tabaco y alcohol y ki efecto e tin riba nos sistema inmunologico.
Mayoria persona ta consciente cu humamento y e uzo di alcohol ta custumbernan cu no ta saludabel, pero hopi no ta para keto na e daño cu esakinan ta causa. Tin asina hopi enfermedad cu ta ser causa door di humamento y cualkier cantidad of tipo di tabaco ta malo pa bo salud. Banda di huma, e uzo di alcohol tambe por trece problema medico grave. Alcohol no solamente ta afecta bo salud fisico pero e por afecta bo salud mental tambe y por haci bo dependiente di dje.
Tabaco
Di e 4000 kimico componente di tabaco, alrededor di 400 ta kimico toxico. E nicotina en particular ta loke ta sumamente adictivo. E teer ta consisti di miles di kimico, mayoria bes e teer ta bay na e slijmvlies di un persona. Por ehempel den nos “luchtpijp”. E trilhaartjes den nos “luchtpijp” tin e tarea di proteha y tene sushi afo. E teer ta haci e trilhaartjes nan menos fuerte y asina e sushi ta pasa di nos boca bay den nos “luchtpijp” directamente na nos pulmon. Esaki ta haci nos pulmon debil y e ta haci’e mas vulnerabel pa infeccion of malesa.
Monoxido di carbon ta wordo produci ora cu tabaco no ta kima suficiente. Esaki ta afecta e rosea di un persona hopi lihe. E Monoxido di carbon ta yega facil na e globula cora di un persona cual ta stroba e transporte di oxigeno den bo curpa.
Cualkier cantidad of tipo di tabaco ta malo pa bo salud, ademas di ta un factor di riesgo di cancer di pulmon, humamento por ta dañino pa tur organo den bo curpa provocando leukemia y cancer di riñon, pancreas, blaas, garganta y boca. Humamento por subi bo presion y colesterol.
Alcohol
Aunke cu e informacion con alcohol ta afecta COVID-19 en particular ta hopi limita te ainda, tin informacion suficiente cu consumo di alcohol por stroba e curpa di recupera di malesanan respiratorio. Alcohol ta afecta e pulmon y tripa y ta stroba e bon funcionamento di nos sistema inmunologico.
Consumo di alcohol ta conecta cu mas di 60 condicion medico y di salud mental cu por haci e persona mas vulnerabel pa haya complicacion di COVID-19. Manera menciona akiriba e daño di alcohol ta bay mas leu cu e higra. E uzo di alcohol tin consecuencia a corto plaso, manera intoxicacion , mareamento, sacamento y vision wazig. E por tin consecuencia a largo plaso tambe, e por causa presion halto, diabetes, cancer y de presion. Sin lubida cu si bo dicidi di maneha auto bou di influencia e por tin consecuencia grave.
Tin grupo di persona cu no mester bebe alcohol en absoluto. Esaki ta inclui hoben menor di 25 aña, hende muhe na estado, persona cu condicion di salud cu ta tuma medicamento pa motibo cu e por interactua cu e uzo di alcohol, persona cu ta rehabilitando di alcoholismo y persona cu ta batayando cu un problema di salud mental.
Sea conciente y no malgasta den droga, alcohol of humamento. Inverti den bo famia y den bo salud. Come saludabel, pasa tempo di calidad cu bo famia y haci ehercicio. Tur esaki ta mehora bo sistema di defensa.
Un curason contento, un famia contento, un pais contento.
Con abo ta boost bo defensa?
Pa mas informacion di e campaña ‘Boost bo defensa’ bishita e Facebook page di Departamento di Salud Publico Aruba.


c: text/html

text:
Un team special di polis a haci un entrada hudicial na Caya Frere Arnold 10. Prome cu e team a drenta a yega e team di aresto cu a prepara y sigura e area pa e team buscando droga y arma por drenta.
Basta recherche a presenta y na momento cu nan a yega, e team di aresto a bandona e sitio. Tin un sospechoso deteni, un hende homber di inicialnan: C.C.C.M. naci na Colombia di 28 aña di edad, pa bendemento di droga. A coba/ rista den e apartamento y tambe den un auto para dilanti di e cas.
Tabata busca droga y arma. Esaki ta team special cu ta atende cu droga na casnan. E sospechoso den e caso aki ta un persona conoci pa husticia, cu den pasado tabata relaciona cu arma di candela. Pa e motibo aki mes a opta di haci e entrada hudicial aki cu e team di aresto. E personal di Ministerio Publico tabata presente.
Durante razzia a logra confisca basta droga como tambe e vehiculo. Cuerpo Policial di Aruba ta sigui apela na e comunidad pa haci uzo di nan tiplijn, cu ta: 11141 si acso tin cualkier informacion y ta garantisa anonimato.

robotstxt: allowed

filter: keep


text:
Konsultorio fisioterapia Fyso di Bario a habri su porta dies aña pasá i for di e tempu ei a krese bira un konsultorio bon bishitá. Nos klientenan ta entusiasmá ku nos manera di trata i ku e resultadonan ku a logra.
Mishon
Konsultorio fisioterapia Fysio di Bario t’ei pa tur hende ku un problema di salú relatá na e aparato di moveshon. Nos ta trata na duna un guia optimal na nos klientenan, pa asina nan kehonan lo desminuí i kalidat di bida lo oumentá. Esaki ta logra pa medio di informashon, konseho i tratamentu a base di diferente método di tratamentu.
Vishon
Komo konsultorio ku ta duna servisio, Fysio di Bario ta karakterisá pa su funshonalidat amplio, kalidat haltu, enbolbimentu, optimismo, kuido di pashènt rápido i bon komunikashon. Nos balornan prinsipal ta konsistí di un aserkamentu enbolbí i dirigí i di desaroyo i inovashon riba tereno di kontenido. Semper nos ta aspirá komunikashon intensivo i koperashon ku tur dunadó di kuido enbolbí pa por garantisá kuido optimal di e kliente. Den futuro tambe nos lo keda aspirá e balornan klave akí.
Fysio di Bario ta afiliá ku Caribisch Nederlandse Vereniging voor Fysioterapeuten. Tur terapista ta registrá Big tambe i nan ta inskribí na Centraal Kwaliteits Register voor Fysiotherapeuten di KNGF. Ku esaki nos ta garantisá nos kalidat. Idiomanan ku ta papia: papiamentu, ingles, spañó i aleman.


text:
Diahuebs a tuma luga un reunion virtual hopi importante entre Minister President di Aruba, Corsou, Sint Maarten y tambe Secretario di Estado sr. Raymond Knops. E tema di e reunion tabata COHO, esta e ley consenso di Reino cu Hulanda a propone pa Aruba por haya sosten di likides durante di e pandemia.
Prome Minister Evelyn Wever – Croes den un comunicado di prensa a splica cu te cu aworaki a haya 900 miyon florin caba na sosten di likides y a palabra cu ta bay mira si por bin cu e ley aki. Raad van State cu ta e instituto cu ta duna conseho riba leynan di Reino, a duna un conseho basta devastador riba e ley aki y di e dia ey a cuminsa negociacionnan. Actualmente ta na mesa di negociacion (Corsou y Sint Maarten tambe) pa asina haci e cambionan necesario den e ley y hacie un producto cu Aruba por acepta.
Prome Minister a enfatisa cu e negociacionnan ta duro pasobra ta trata temanan complica, pero e reunion a bay den bon ambiente y ta bayendo den bon direccion caminda cu ta mira cu Hulanda ta respeta e conseho di Raad van State cu a duna Aruba rason.
Actualmente ta casi yega finalisacion di e negociacionnan y unabes yega asina leu lo bay Parlamento y presenta e cambionan proponi pa asina Parlamento ta informa. Tambe lo informa tur gremio di con leu ta cu e negociacionnan y scucha aporte di tur.
“No ta tur ora ta di acuerdo cu otro den reunionnan, pero con tal trata otro cu respet y keda na mesa den dialogo, ta yega na solucion y ta mira cu pronto lo yega na solucion pa Aruba”, Prome Minister a termina bisando.


text:
Presion di grupo
Hunto cu ‘Child helpline International’ (Liña Internacional di ayudo pa Mucha), Telefon pa Hubentud, ta traha riba e tendencia di ‘peer pressure’ (presion di grupo). Forma parti di ‘peer pressure’ (presion di grupo), ta algo humano. Tin dos tipo di presion di grupo. E presion di grupo negativo y e presion positivo. Si bo wak un grupo di deporte of di baile, e presion positivo ta esun cu ta pusha e grupo aki pa bay dilanti. Con bo ta forma un grupo di amigo positivo cu t’ey pa otro na un forma stimulante? Hopi biaha bo ta siña esaki door di purba y faya. Ta dificil pa sali for di un grupo di amigo, pasobra lo bo topa nan tur caminda riba e isla chikito aki. Tampoco bo no kier ta bo so sin amigo. Den un situacion asina ta importante pa bo sa, cu cerca un bon amigo bo por ta bo mes. Bo no mester haci nada cu bo no kier den un grupo di bon amigo.
• Nos tur ta topa cu presion di amigo den nos bida. Ta importante pa sa con pa anda cu esaki,
• Nos ta enfoca riba presion di amigo di un banda positivo pa stimula e comportacion positivo
• Door di enfoca riba e banda positivo, esun cu ta haci esaki positivamente ta pone un spotlight riba dje y e ta haya e sosten den su bon forma di biba.
Presion di grupo ta algo cu bo mester siña biba cu ne, aunke bo ta un adulto na trabou, na un club deportivo of te hasta ora bo cana riba caya, bo lo topa cu esaki. Comportacion di grupo tambe por cay bou presion y bira dificil pa stop. Si bo por bira consciente di loke ta pasando, ya caba ta un paso grandi. Despues lo bo mester tuma e paso. Mayoria biaha si bo duna bo opinion of mustra cu bo no ta di acuerdo cu algo, otro lo sigui bo. E ora abo, door di bo accion, lo bira un lider positivo.
No lubida nunca: ta mihor forma parti di un grupo chikito positivo cu un grupo grandi negativo.
Chat Anonimo
Bo privacidad y anonimidad ta sigura ora bo usa nos app
Den Un Click Bo Por Yama 131
Get in touch cu nos rapido
cu un solo click
Email Anonimo
Si e chat no ta disponibel, bo por manda nos un email anonimo
Personalisa bo Avatar
Traha bo mesun Avatar pa match bo personalidad y estilo
Mustra Humor cu un Emoji
Demostra con bo ta sinti uzando un di e emojisnan disponibel
Disponibel Tur Dia 2pm - 6pm
E chat via nos app ta disponibel tur dia na e orario stipula ariba
Contacta Nos
Manda nos un mensahe
Pa mas informacion over di tajernan of informacion bo por jama Telefoon pa Hubentud durante orarionan di oficina
Oranjestad, Aruba


text:
BTTB open kampioenschap
Raymond Begina wint BTTB Open
6 di òktober 2021, BTTB a organisá su BTTB OPEN 2021. E tim organisadó – Almar (miembro di BTTB, líder di torneo) i Malcolm (visepresidente di BTTB, organisashon general di torneo) – a ehekutá e proyekto aki den kuadro di direktiva su vishon di torneo pa BTTB. E torneo a kuminsá 7.20pm i a terminá 10.20pm. Tabatin awa durante e torneo i “snackboxes” i limonada na final di torneo.
Nos a spera 10 registrashon: miembro i no miembro di BTTB. Na tur 15 hungadó a partisipá: 1 hoben, 1 hende muhé, varios miembro di BTTB, 4 miembro di brandwer, e presidente di FTMK (Federashon Tenis di Mesa Korsóu) i 1 miembro mas di FTMK! Lokual a resaltá durante di nos torneo, aparte di nivel haltu di varios wega, ta nos “teamwork” i hende yudando proaktívamente, promé ku, durante di, i despues di nos torneo! Tambe nos kolegialidat, ser flèksibel i ahustá durante torneo, ofresé i ta habrí pa sugerensia pa elevá nos torneo, ets.Tur esaki i mas na nos opinion a hasi nos BTTB OPEN 2021 eksitoso!
Setup di torneo
Nos a krea 2 pul di hungadó: 1 pul ku 7 hungadó i 1 pul ku 8 hungadó. Den kada pul tur hungado mester a hunga kontra otro pa determiná e 2 hungadónan ku miho puntuashon di kada pul. Den semifinal, #1 di pul A a hunga kontra #2 di pul A, #1 di pul B a hunga kontra #2 di pul B. E 2 hungadónan ku a gana a kompetí pa promé lugá i e 2 hungadónan ku a pèrde a kompetí pa terser lugá. Tur wega hungá tabata “best of 3”.
Resultado di torneo
1. Raymond Begina
2. Jacinto Zimmerman
3. Alfred Beukenboom
4. Almar Nicolaas
Masha pabien na tur hungadó ku a partisipá na BTTB OPEN 2021, espesialmente e ganadónan! Masha danki na TUR ku a yuda pa engrandesé nos torneo i hasi BTTB OPEN 2021 un éksito!


text:
…Riba inisiativa di CTB…
WILLEMSTAD- 13 di yüli 2017 – For di 2015 Ofisina di Turismo di Kòrsou (CTB) ta enkargá ku supervishon die proyekto di desaroyo di e área di rekreashon Marie Pampoen. E proyekto aki ta enserá ku ta desaroyá henter e área di e playa di Marie Pampoen for di e pir te ku e kancha deportivo, hasiendo e área mas atraktivo pa nos hendenan lokal pero tambe nos bishitantenan.
Riba inisiativa di CTB a invitá muchanan di Kolegio Chaya Willems pa pinta ocho barí di heru bou di guia di dos artista lokal, Ariadne Faries i Morgaine Paris. E meta prinsipal di e proyekto tabata pa instalá barínan di shushi na e parti wèst di e área di rekreashon na Marie Pampoen, pero tambe na mes momentu pa involukrá komunidat den desaroyo di e área i pa krea konsiensia riba arte i kreatividat ekspresivo, spesialmente bou di hóbennan di Marie Pampoen. E resultado di e proyekto aki ta realmente kolorido i e barínan di shushi por keda atmirá i usá for di awor na e parti wèst di e área di rekreashon Marie Pampoen. Tur material, inkluyendo e barínan i tambe konsumo pa e muchanan tabata na enkargo di CTB ku ta manehá e fondonan ku gobièrnu a pone disponibel pa desaroyo di e área.
Ta pidi koperashon di komunidat di Kòrsou pa yuda tene e área di rekreashon Marie Pampoen limpi pa nos mes i nos bishitantenan for di eksterior.


text:
atletismo
-
News
Lord Sebastian Coe na Aruba
Aruba Athleltic Federation a ricibi presidente di e federacion mundial di atletismo, Lord Sebastian Coe Diaranzon e presidente di e…Read More »
-
Barranquilla2018
Wuill a mira accion den Salto Largo
Weganan Centroamericano y del Caribe Barranquilla 2018 tabata tin un otro dia di atletismo diaranson. Riba e dia aki nos…Read More »
-
Barranquilla2018
Wuill contento di por a participa na e weganan di Barranquilla
Atleta di Salto Halto, Wuill Vrolijk ta conta di su experiencia na e Weganan Centroamericano y Del Caribe, Barranquilla.Read More »
-
Barranquilla2018
Anthony a participa den e 400m na Barranquilla
Michael-Anthony Rasmijn ta conta di su experiencia na e Weganan Centroamericano y Del Caribe unda e la participa den e…Read More »
-
Barranquilla2018
Michael Rasmijn a competi ayera
Manera ya nos a anticipa, ayera e atleta Michael Rasmijn a competi ayera den e semifinal di 400m aki den…Read More »


text:
Directora di Biblioteca Nacional Aruba, sra. Astrid Britten a ricibi e buki titula ‘Kahanan di Músika: e forma divino pa alegrá kurason!’. Autornan for di Corsou, sra. Marilyn Alcalá-Wallé, Herta Parabirsing-Balentina y Nidia Rosaria-Wallé a haci entrega di un ehemplar di e buki pa e coleccion Caribiana na Dept. Arubiana. Esaki ta un publicacion cu ta duna hopi informacion di e instrumento tipico, Caha di orgel.
E buki ta elabora riba e.o. origen di Caha di orgel na Corsou, trahadonan y tocadornan di Ca’i Òrgel, organisadornan di fiesta, tocadornan di Wiri y su origen, instructornan di baile folklore y mas. Tur esnan cu tin interes pa sa mas di e historia di Caha di orgel y e desaroyonan, por haci un bishita na e departamento Arubiana.
Plataforma Kaha di Òrgel: Aruba y Corsou tin un historia ylaso comun y estrecho riba tereno di Caha di orgel y semper a sostene otro pa mantene e patrimonio musical di Caha di orgel bibo.
Den cuadro di mantencion di e patrimonio aki bibo, recientemente alabes a institui un Plataforma di Kaha di Òrgel na Corsou, di cua un delegacion a realisa un bishita di cortesia na biblioteca, den persona di drs. Marilyn Alcalá-Wallé, sra. Herta Parabirsing-Balentina, sra. Nidia Rosaria-Wallé y sr. Erich Martina.
#cahadiorgel, #instrumentotipico, #musicatipico


text:
Britta Schwengle cla pa su competencia di Open Water
Prome entrenamento a tuma lugar den e awa nan di Encarnacion
Algun rato pasa nos atleta di Open Water, Britta Schwengle a hasi su entrenamento den e awa nan di e Parana River aki na Encarnacion, Paraguay. Britta a indica na nos cu e awa su temperatura ta bon, apesar cu pafo ta frieuw. Na prome instante si na momento di drenta esaki tabata bastante frieuw pero unabes cu a inicia cu su landamento e curpa a aclimatisa.
El a duna di conoce cu e e visibilidad den e awa no tey por completo y cu e stroom ta bastante fuerte. Pa conclui el a bisa cu e ta sinti bon y cla pa e competencia cu lo ta tumando lugar mañan 11 di october pa 10’or di mainta ora di Paraguay aki na Encarnacion.
Tur clase di exito Britta.


text:
Yudaboyu
Ken nos ta?
Nos mishon
Sikiatria pa mucha i hóben ta un spesialismo médiko dirigí riba investigá i trata estorbonan individual di pensamentu, sintimentu i komportashon serka mucha i hóben.
Yudaboyu ta ofresé tratamentu i kuido sikiátriko i sikológiko na mucha i hóben te ku 18 aña i nan famia i asin’akí ta kontribuí na un desaroyo optimal di e mucha òf e hóben den un ambiente ku ta sigur i stabil. Yudaboyu ta usa un aserkamentu integral di tratamentu den kual kolaborashon i interakshon ku e ret di e kliente i instansianan konserní ta para sentral. Edukashon, diagnóstika, tratamentu, guia i intervenshon di krísis ta su tareanan mas importante.
Nos afirmashon di mishon ta:
Huntu desaroyá sigur
Vishon di kuido
- Yudaboyu ta ofresé mucha i hóbennan ku un problema sikiátriko i nan ambiente un oferta di kuido kompleto i profeshonal. Un tratamentu por ta solamente efektivo si henter e ret rondó di e mucha/hóben ta inkluí.
- Yudaboyu ta un institushon di kuido di segunda liña, rekonosé pa gobièrnu i finansiadónan. Pa dòkternan di kas, Yudaboyu ta e instansia mas lógiko pa referí mucha i hóbennan ku un (sospecho di) problema sikiátrikois pa skrin, dignóstika i tratamentu. A base di un promé evaluashon Yudaboyu ta determiná si ta e ta e lugá adekuá pa diagnóstiko i tratamentu, òf si un referensia pa promé liña ta deseabel.
- E kuido ku ta ofresé ta amplio i ta konsistí di: un poliklínika, tratamentu ambulante, un fasilidat di tratamentu partaim, un fasilidat pa atmishonnan di krísis i un posibilidat pa atmishon klíniko.
- Yudaboyu pone e aksènt riba trahamentu dirigí riba sistema durante un tratamentu. Forsanan, posibilidatnan i nesesidatnan di e kliente ta sentral den e tratamentu. E tratamentu ta tuma lugá den relashon ku e ambiente, pues huntu ku kas, famia i skol. Durante un atmishon parsial òf di krísis tambe ta traha intensivamente huntu ku e ret, di manera ku baimentu kas bèk tin un chèns mas grandi di kana bon. Ta hasi todo por todo pa mas tantu posibel un mucha keda bai su mes skol di manera ku no mester kibra kontaktonan sosial.
- Garantisá un klima (mas) seif (posibel) na e mucha, ta forma un promé kriterio pa e eskoho di tratamentu i e manera di traha huntu ku tur esnan ku ta duna sosten den e ret. Nos ta traha huntu segun e método di Signs of safety.
- Ta duna preferensha na e formanan ambulante di tratamentu. (poliklíniko, tratamentu ambulante i tratamentu parsial) kaminda e mucha/hóben por keda biba na kas. Atmishon di krísis òf un atmishon klíniko di mucha i hóben den tur kaso ta komo parti di en trayekto ambulante di tratamentu. Un atmishon ta tuma lugá solamente pa un periodo kòrtiku i únikamente si ku otro tratamentunan a logra insufisiente resultado i pa e motibu ei mester di diagnóstiko / tratamentu mas intensive. Despues di retiro for di atmishon di krísis, e tim di tratamentu ambulante ta kai aden atrobe. Un meskla di adulto i hóben durante un atmishon di krísisi ta indeseabel; e fasilidat ku ainda mester realisá pa atmishon di krísis di mucha i hóben mester ta separá for di e akomodashon klíniko pa adulto.
- A sikiatria di mucha i hóben ta kanda drenta sikiatria di adulto sin barera (sikiatria di transishon). Esaki ta partikularmente importante ora muchanan ku un problema sikiátriko króniko yega e edat di adulto. Yudaboyu a palabrá den e kuadro akí ku Klinika Capriles kon pa laga e transishon kana mas optimal posibel pa klientenan.
Nos balornan núkleo
GGz Curaçao ta manehá un kompas étiko ku ta duna rumbo na e manera ku nos ta traha den nos fundashonnan. E kompas akí ta enserá tres balor núkleo ku ta den liña ku nos vishon i ta yuda realisá nos metanan.
Kompromiso
Nos ta komprometé na klientenan, koleganan i komunidat. Saliendo for di un sintimentu di union i igualdat, nos ta kontribuí na loke Yudaboyu ta para p’é.
Kapasidat
Nos ta kapasitá den nos profeshon. Kliente i koleganan sa kiko nan mag di spera di nos. I nos ta siña kontinuamente pa tene nos konosementu na nivel.
Konfiabilidat
Nos ta konfiabel. Palabra ta palabra. Nos ta hasi loke kliente i koleganan mag di spera di nos.


text:
Plataforma hoben(nan) professional tin como meta suministra nos comunidad cu information y conocemento relaciona cu differente elemento essential den nos comunidad. Information y conocemento ta un instrumento util pa asina causa un impacto radical den bo propio bida y tambe den bo comunidad.
E tema cu nos lo amplia y desaroya ta relaciona cu un perspectiva nobo relaciona cu liderazgo. Den momento nan conflictivo cu nos bibando aden, nos mester lider(nan) pa ta protagonista y causa un impacto positivo.Liderazgo ta un componente essential den cada rango di nos sociedad.
Un tema cu sigur no ta perde actualidad den e tempo conflictivo cu nos ta enfrentando. Tin un caracteristica cu tur protagonista den nos comunidad tin encomun cual ta e capacidad pa lidera. Tin differente perspectiva relationa cu liderazgo.
E tarea asigna na nos ta pa evalua cua paradigma relationa cu liderazgo ta efficiente albes effectivo den e contexto actual di nos sociedad. E definicion di liderzago segun author James Autry ta e hablidad pa sirbi esnan cu ta ressorta bou dibo responsabilidad.
Nos ta desea di ofrece un paradigma nobo relationa cu liderzago un cu no ta basa riba e perspectiva anticua di poder y dominio, ma un cu ta basa riba servicio na humanidad. Un articulo dedica na cada lider y cuidadano den nos comunidad.
Den nos sociedad mas cu nunca, tin e necesidad di personan(nan) di influencia cu ta inspira confiansa. Personan(nan) cu ta un modelo pa sigi y albes un fuente di inspiracion cu ta provoca un cambia radical di pensamento y actitud.
Den essencia nos lider(nan) tin poder pa provoca un revolucion den cada persona den nos comunidad. Nos ta encontra lider(nan) den cada sector di nos comunidad y ta nos meta pa reta cada lider pa hiba un liderazgo conforme e era nobo.
Un cambio den e paradigma di liderazgo ta urgentemente necesario den tur sector di nos isla. Ta papia di un cultura riba nos isla caminda ta bisa:” Cualkier cos cu ami ta bisa, asina e ta, of asina e mester ta” of “Ami ta manda”. Sin dialoga pa compronde e otro persona.
E dos frasenan aki tin hopi tin falta di clase y no mester ta parti di nos vocabulario. Lider y hefe ta dos cos differente y ta hopi importante pa nos compronde e differencia akinan. Un Lider no ta tuma credito pa trabou di otro, un hefe si. Un Lider ta traha hunto cu su team, un hefe ta bisa su team kico pa hasi y laga nan hasi e trabou.
Akinan riba nos isla nos egocentrismo ta cay den caminda pa hopi cos y por affecta nos tur. Esaki no ta refleha bon riba esan cu ta observando e situation. Ta berdad cu bo por ta egoista den un area cu tur otro hende tambe ta egoista.
Den un situation asina tur hende ta siego pa nan mesun egocentrismo. Nos mester un cambio drastico den nos manera di liderazgo riba nos isla, den e sector gobernamental y especialmente den e sector di hospitalidad. Hende a wordo pone den position di liderazgo cu no ta cualifica, causando un atmosfera desagradabel pa e resto di e empleadonan.
Nepotismo ta hunga un rol hopi grandi y empleadonan ta wordo silencia y provoca na trabou dor di nan supuestamente lidernan. Ora un empleado pubra di expressa su opinion nan ta tuma e riesgo di wordo termina. Cual no ta mustra bon pa ningun empresa. E pregunta ta:”Kiko por wordo hasi den e tipo di situationan aki?”


text:
All posts tagged "Division Honor"
-
AVB/ 4 weeks ago
AVB ta consistente ora di tuma decision?
Nos a haya hopi reacion over kiko alfinal ta bai pasa cu e weganan despues di e blackout cu a tuma...
-
Division Honor/ 6 months ago
Playoff final di Division Honor 2021-2022 a yega, Dakota ta enfrenta RCA p’e titulo
Un final Clasico E gran final di Aruba su futbol alfin a yega, y e dos faboritonan grandi, Dakota y RCA,...
-
Division Honor/ 7 months ago
Ultimo siman di campeonato a yega – resumen y antesala – un clasico aspero ta keda un clasico – playoffs na caminda
Observacion E ultimo siman di campeonato 2021-2022 a yega pero e top cuater ekiponan ya ta defini y ta sigura un...
-
Division Honor/ 8 months ago
Resumen y antesala, drentando den siman 15 di Division Honor
Comentario: Despues di un siman excitante cu e prome partido di nos seleccion nacional riba nos propio suelo, despues di hopi...
-
Division Honor/ 9 months ago
Resumen Division Honor – Resultadonan sera y otronan hopi abulta – Riverplate, den bataya pa top cuater
Resumiendo e ultimo siman y comentario Den siman 11 – Dakota y RCA a keda cabes-cabes den e careda pa number...
-
Division Honor/ 10 months ago
Siman 10 – Division Honor a cuminsa atrobe – den di dos rond tur wega ta crucial
Division Honor a ‘start-sali’ e weekend aki un biaha mas despues di e receso di dianan di fiesta di fin...
-
AVB/ 11 months ago
AVB lo celebra nan di 90anja aniversario cu un All Star Game
Dia 29 di Januari proximo, e federacion di futbol, AVB lo cumpli 90 anja. Y mas cu claro mester celebra e...
-
Division Honor/ 12 months ago
Siman 9 – Ultimo fecha di e prome rond di campeonato – speransa tin ainda pa algun ekiponan, Bon Pasco!
Den resumen: RCA, cariciando e liderato di e campeonato, cu ‘momentum’ bou nan halanan despues di nan victoria den ‘e clasico’....
-
Division Honor/ 12 months ago
Siman 8 – E ‘Clasico’ a bin y bai, y apesar cu e tabla no a cambia mucho, cos a bira mas preta awor
Siman 8 – un resumen E siman aki a promete hopi, y apesar cu e focus tabata riba ‘e clasico’, unda...
-
Division Honor/ 1 year ago
Siman 6 den Division di Honor – E top cuater nan a consolida nan mes mas pero ainda falta hopi
Den e fecha seis di futbol Division Honor a keda demostra cu e supuesto “ekiponan chikito” ta mas competitivo cu nos...


text:
KOMUNIKADO DI KUERPO POLISIAL KÒRSOU TOPIKO: 25 febrüari 2017 Resúmen di aktividatnan polisial durante Parada di tiner 2017
KOMUNIKADO DI KUERPO POLISIAL KÒRSOU
058 / 2017
25 febrüari 2017 Resúmen di aktividatnan polisial durante Parada di tiner 2017
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Resúmen di aktividatnan polisial durante Marcha Tiner 2017:
Kòntròl di e Departamentu di pèrmit di MEO (ku asistensia)Kuerpo Polisial:
A tene kòntròl riba 33 lugá di Horeca.
A sera 4 lugá di horeca
Tabatin 7 lugá di horeca ku tabatin DJ pafó
Kòntròl di Milieu Dienst Milieudienst a kontrolá e kantidat di desibèl di bandanan i DJ na diferente punto riba e ruta.
Pa resultado di e midimentu aki tuma kontakto ku Milieu Dienst.
Detenshon 1. Alrededor di 21.00’or polis a detené un hòmber S.R.R.W. nasé na Sürnam, 26 aña di edat riba Waakzaamheidstraat pa posishon di droga.
2. Alrededor di 21.40’or polis a detené un hòmber G.S. nasé na Kòrsou, 19 aña di edat den Roodeweg pa posishon di droga.
3. Alrededor di 22.00’or polis a detené un hòmber D.S.W.. nasé na Kòrsou, 21 aña di edat den Roodeweg pa posishon di arma di kandela ilegal.(un revòlver ku 4 bala skèrpi aden).
4. Alrededor di 22.30’or polis a detené un hòmber V.A.H. nasé na Kòrsou, 29 aña di edat den Roodeweg pa posishon di droga.
5. Alrededor di 22.30’or polis a detené un hòmber R.A. nasé na Kòrsou, 25 aña di edat den Roodeweg pa posishon di droga.
6. Alrededor di 23.00’or polis a detené un hòmber S.H. nasé na Kòrsou, 38 ku un kuchú riba Schottegatweg West.
7. Alrededor di 23.00’or polis a detené un hòmber G.R.S. nasé na Kòrsou, 64 aña di edat den Van Heerdstraat pa burachería públiko.
8. Alrededor di 23.05’or polis a detené un hòmber S.S.V. nasé na Kòrsou, 25 aña di edat den Kortijnweg pa posishon di droga.
9. Alrededor di 23.28’or polis a detené un hòmber S.S.G. nasé na Kòrsou, 28 aña di edat den Roodeweg posishon di arma di kandela ilegal.(un revòlver ku 11 bala skèrpi aden).
10. Alrededor di 23.28’or polis a detené un hòmber J.D.C. nasé na Colombia, 24 aña di edat den Roodeweg pa opstrukshon di trabou di polis i resistí aresto.
11. Alrededor di 23.30’or polis a detené un hòmber C.U.M. nasé na Hulanda, 20 aña di edat den Roodeweg pa stroba órden públiko.
12. Alrededor di 00.45’or polis a detené un hòmber R.J.N. nasé na Kòrsou, 20 aña di edat den Roodeweg pa maltrato ku arma.(bòter) ( un partisipante di grupo i un miron a tira bòter riba otro. Un mucha menor di edat a keda alkansá ku bòter na su kara)
13. Alrededor di 00.45’or polis a detené un hòmber C.V.B nasé na Kòrsou, 17 aña di edat den Roodeweg pa maltrato ku arma.(bòter)(relashon ku number 12)
14. Alrededor di 01.45’or polis a detené un hòmber M.M. nasé na Kòrsou, 42 aña di edat na Brionplein pa motibu ku e no a sigui òrdu di outoridat.
15. Alrededor di 01.45’or polis a detené un hòmber J.W. nasé na Kòrsou, 44 aña di edat na Brionplein pa motibu ku e no a sigui òrdu di outoridat.
16. Alrededor di 01.50’or polis a detené un hòmber S.E.J. nasé na Kòrsou, 27 aña di edat den Waterfortstraat pa posishon di arma di kandela ilegal. (arma di kandela konfiská)
17. Alrededor di 01.50’or polis a detené un dama A.V.M. nasé na Kòrsou, 25 aña di edat den Waterfortstraat pa posishon di arma di kandela ilegal. (detené huntu ku number 16)
18. Alrededor di 02.00’or polis a detené un hòmber G.G.L.. nasé na Kòrsou, 30 aña di edat den Waterfortstraat pa posishon di arma di kandela ilegal. detené huntu ku number 16 i 17)
19. Alrededor di 03.15’or polis a detené un hòmber L.E.B. nasé na Sto. Domingo, 27aña di edat den Naniestraat pa insulto i resistí aresto.
20. Alrededor di 03.15’or polis a detené un hòmber L.A.B. nasé na Sto. Domingo, 27 aña di edat den Naniestraat pa insulto i resistí aresto.
Vehíkulonan ku a falta ku regla:
Un biaha mas a transportá un kantidat di vehíkulo ku tabata mal pará òf ku tabata opstakulisá tráfiko. Tur e shofùrnan ta haña un but, nan mester paga e gastunan di kran i e dianan ku e outo keda den kurá (lugá di warda outo). Ademas nan lo por haña e outo bèk te ku djárason despues di e marchanan di karnaval.
Otro kasonan:
A lokalisá un mucha muhé di nuebe(9) aña ku no por a haña su tata niun kaminda. A hib’é serka su mama.
Alrededor di 21.03’or a detené hòmber di nashonalidat Haitiano ku ta permanesé ku su pèrmit di estadia a vense i tabata permanesé ilegal riba nos isla.
Alrededor di 01.10’or tabatin un bringamentu den Roodeweg.
Tabatin algun kaso kaminda hende a bira malu. Krus Korá a duna asistensia
Un hobensita di 5 aña a kai i probablemente a haña un fraktura su man


text:
ORANJESTAD,Aruba
E Manifestacion Cultural tabata impreshonante y resaltante
E celebracion di Dia di Betico e aña aki a sobrepasa tur expectativa, diabierna dia 24 di januari na vispera di Dia di Betico a tuma luga e Manifestacion Cutural cual a resulta un gran exito. Na comienso di e anochi Omar Kock a presenta riba violin. Despues di e yegada di e mandatarionan e evento a inicia cu Himno di Aruba interpreta pa Aimee Middendorp cu acompañamento di e prominente guitarista Serghio Jansen.
Despues di e elocuente discurso di Minister di Finansa, Asuntonan Economico y Cultura Sra. Xiomara Maduro, e maestro di ceremonia Ruben Garcia a presenta Grupo di Betico hunto musiconan cu a bin forma e orkesta. Grupo di Betico a wordo funda pa Betico Croes dfm cu tabata yama “Betico y su Grupo” y awe tin e nomber di “Grupo di Betico”. Recientemente nan a celebra nan concierto di oro, 50 aña deleitando nos pueblo y como regalo Gobierno di Aruba a presenta esaki na e publico, un concierto na honor di Betico. Un repertorio di artista di Grupo di Betico manera Maikito Croes y Miguel Genser kendenan a presenta entre otro e cancionnan “Alegria”, “Lanta Para, di Aruba bo ta”, “Bati Riba Pecho”, “Felicidad”, “Nos Libertad”, “Mi Perla”, “Un Bandera Tan Special”, “Contento”, “Mi ta In Love”, “Nos Heroe” y “Ken Nos Ta”.
Pa e concierto aki “Grupo di Betico” tabata tin como artistanan invita Margareth Marin kende a interpreta “Celebra bida”, Zaina Falconi cu a interpreta “Bendiciona”, Jeon cu e popular cancion “Gosa bida” y Claudius Philips presentando “Bonconco”. Pa sera e anochi Miguel Genser y Maikito Croes a presenta e hit “Weekend a yega”.
E invitadonan y publico presente cu a bini hunto un biaha mas riba Plaza Libertador Gilberto François Betico Croes pa celebra Dia di Betico den grandi yena cu alegria y emocion a disfruta di un magnifico concierto dedica na e arkitecto y autor di nos Status Aparte. Nos mester gradici tur e musico di Grupo di Betico y tambe tur esnan cu a bin di exterior pa engrandece e concierto. Alabez mester gradici e publico grandi cu a bin presencia e Manifestacion Cultural dedica na nos Libertador Gilberto Françios ‘Betico’ Croes en conexion cu su fecha natalicio. Danki na Dje, awe nos ta Pais Aruba cu tur ingrediente pa forma y conserva Patria.
Na final Minister Sra. mr. Xiomara Maduro a pasa saluda y gradici e elenco grandi di Grupo di Betico y Orkesta personalmente pa nan bunita contribucion na e celebracion sobresaliente di Dia di Betico.


text:
KRALENDIJK – Despues di a landa algo mas cu 6 ora diasabra marduga, e landado di Aruba Deaxo Croes a cubri 23.45 km, faltando algo menos cu 30 km pa completa su hazaña di landa entre e islanan di Bonaire y Corsou, conoci como e ‘Cruzada pa Prevencion’, osea ‘Crossing for Prevention’. Esaki ta mitar caminda di su ruta di mas of menos 53 km cu e tin cu cumpli cu ne.
SALIDA
Tabata awe marduga 2 minuut pasa di 3 cu Deaxo a drenta awa y cuminsa landa, acompaña pa un ekipo grandi di persona den boto y kayak, rumbo pa Corsou. Cada mei ora e tabata para pa come algo y despues di 5 ora a check su temperatura cu tabata hopi bon.
YEGADA
Ta premira, si tur cos sigui manera e ta, cu Deaxo lo yega e punto di The Pier Restaurant pa 3pm.
META
E meta di Deaxo ta pa recauda placa pa tres fundacion cu tin di haber cu cancer na Aruba, Bonaire y Corsou. Noticiacla lo sigui su cobertura y tene tur hende na altura di e desaroyo di e hazaña aki.
SAN DIEGO – E pelotero professional di Aruba Xander Bogaerts a bay di acuerdo pa firma un contracto cu e ekipo di San Diego Padres. E contracto ta balora na 280 miyon dollar pa 11 aña. Asina e portal deportivo ESPN ta raporta. Padres a purba haya Aaron Judge y Trea Turner pero awor a redirigi nan placa pa un mega deal pa Bogaerts. Segun e relato, e ta mas cu cualkier persona lo a proyecta cu e infielder lo a gana. Pero ta parce cu e presidente di operacion A. Preller lo no a permiti pa nan ‘outbid’ e e biaha aki. E plan ta pa Bogaerts cuminsa cu Padres na 2023, y unda cu ta manda Fernando Tatis Jr pa outfield. Bogaerts tabata na Phoenix pa e wega di NBA entre Suns y Celtics, y ta na San Diego diabierna pa e test fisico pa finalisa e deal mes.
BOSTON – E ekipo di baseball professional mericano Boston Red Sox a firma e yiu di Corsou Kenley Jansen pa un contracto di 2 aña balora na 32 miyon dollar diaranson. E club mes no a confirma e noticia, pero MLB ta papia di esaki riba nan portal. Jansen tabata cu Atlanta Braves den e temporada pasa, y a bandona Dodgers despues di 12 aña.
LUSAIL - Cristiano Ronaldo lo no ta activo den e seleccion di Portugal diamars contra Suiza den mundial di Qatar 2022. E dirigente Fernando Santos ta castiga Ronaldo asina pa su comportacion despues di e ultimo wega contra Sur Korea ora cu Ronaldo tabata irita pasobra a sak’e di wega despues di 65 minuut. E reemplazante ta Conçalo Ramos (21).
DOHA – Den un sorpresa grandi atrobe durante e weganan di mundial di futbol na Qatar, Morocco a elimina Spaña y pasa pa cuarto di final diamars ganando tirando penalty. Despues di e wega reglamentario di 90 minuut y extra tempo pa total di 120 minuut, e score ainda tabata 0-0. Como tal mester a bay pa tiramento di penalty. Spaña a faya tur penalty y Morocco si a logra hinca 3. Asina Morocco ta clasifica pa prome biaha den historia di mundial pa e cuarto di final.
DOHA – E siman aki a habri cu hopi cobertura ‘indirecto’ y directo pa e isla di Aruba, danki na e atencion cu e hungador di futbol pa seleccion di Hulanda na mundial di Qatar 2022, Denzel Dumfries ta hayando riba su mes. Specialmente despues di su prestacion diasabra durante e wega entre Hulanda y Merca durante e mundial, unda cu Dumfries a asisti dos biaha pa anotacion y finalmente e mes anota e di tres goal di e partido di Hulanda contra Merca. Noticiacla a conta por lo menos 10 pa 15 recorte periodistico internacional unda cu Dumfries ta haya atencion particular y mencion, y cu ne e hecho di su lasonan cu Aruba, sea ta pa su participacion breve den e seleccion di Aruba hopi aña pasa y pa e hecho cu un di su mayornan cu ta di Aruba. Pero hasta prome cu e weekend aki, durante tur e weganan cu Hulanda a hunga, por a scucha comentaristanan internacional haci mencion di Dumfries y relate mesora cu ‘pais Aruba’.
ORANJESTAD - Den e weekend di 2-3 y 4 di december tras di lomba a tuma lugar e prome coaching clinic di USA Baseball na Aruba. Un weekend dedica na mehora e deporte di baseball na nos isla. Ariba diabierna atardi a tuma lugar e meet and greet na Local Store permitiendo e coachnan local sera conoci mas di serca y combersa cu e coachnan di USA Baseball. Den un ambiente ameno a presenta e cuater coachnan y asina kick-off e evento.


text:
SCHIPHOL – Mescos cu a sosode un aña pasa, KLM a anuncia e siman aki cu ta aumenta e frecuencia pa islanan ABC cu mas di 20%. Asina e portal di aviacion luchtvaarnieuws.nl ta raporta. Pa Corsou, KLM ta bula 10 biaha pa siman, cu 2 buelo pa dia durante e periodo di pasco. Pa buelonan pa Aruba, den combinacion cu Bonaire, KLM lo usa nan avion di mas grandi, e boeing 777-300ER cu capacidad di 408 diario. Aña pasa tambe tabatin un tipo di anuncio asina aunke e biaha aki a haci esaki aun mas grandi.
AÑA PASA
Aña pasa KLM a confirma cu nan lo a bay aumenta nan operacion na Aruba tambe. E biaha ey KLM a bay aumenta nan operacion cu 15 vuelonan adicional, es decir mas vuelo cu nan tabata tin planea pe inicialmente. Esaki a sosode durante e temporada di high season entre 15 di december cu 14 di januari.
EKIPO
E vuelonan a ser realisa cu un avion tipo A330-200, cu tin capacidad pa 268 pasahero. Cu esaki KLM a aumenta nan capasidad pa Aruba cu 4020 pasahero extra den e temporada di high season aña pasa y e aña aki pa winter. . Pa Aruba, esaki a nifica e potencial pa un crecemento adicional den turistanan Europeo atrabes di diferente conexion via Hulanda.


text:
09 Feb Curoil, moviendo ku nos Rei di Tumba!
Curoil Comfort Fuel Card pa rei di Tumba 2020
Manera ya ta un tradishon, pa e temporada di karnaval, Curoil ta hasi entrega di un fuel card na e Rei òf Reina di Tumba. E aña aki, en konekshon ku 50 aña di karnaval, esaki sigur no ta un eksepshon.
Djabièrnè último, Rei di Tumba 2020 Ray Lauffer tabata di bishita na pòmp stashon Cas Chiki i a risibí un Curoil Comfort fuel card pa e por tènk na un di e pòmp stashonnan di Curoil- St. Rosa, Colon, Muizenberg òf Cas Chiki- durante e temporada di karnaval.
E temporada aki tradishonalmente ta kargá ku presentashonnan pa e Rei di Tumba i esaki ta un di e formanan ku Curoil ku plaser ta sostené su reinado i aportá na nos fiesta kultural.


text:
SANTO PATIA – Ex minister Otmar Oduber a keda traslada pa Instituto Coreccional Aruba (KIA) diamars, no obstante e no a yega e cantidad di dia cu normal un detenido ta keda traslada di un cel di warda di polis. Vocero di Ministerio Publico Ann Angela a confirma e traslado pa noticiacla, splicando cu ‘e ta un decision tuma pa Ministerio Publico a base di salud di e sospechoso’. Oduber actualmente ta den su 8 dianan di prolongacion y despues ta determina si ta prolonga su detencion pa 8 dia mas. Normalmente e ora e detenido ta keda traslada pa KIA. Ki problema exacto Oduber tin di salud, no a keda specifica. Ta prome biaha desde cu e la retira di politica, cu su salud ta den discusion atrobe. Ora cu e la retira algun anja pasa, un di e dos motibonan tabata pa su salud. E la bira notablemente mas flaco, y tabatin tur sorto di rumor riba su salud. Oduber ta deteni riba sospecho di estafa y soborno y ta e sospechoso principal den e caso penal Flamingo, cu ta trata otorgamento di tereno di gobierno den un forma ilicito.
ORANJESTAD - Conforme legislacion di Aruba y Corsou, unicamente parehanan di sexo diferente por casa cu otro. Awe, Corte Comun a dicta dos sentencia, un di nan den un caso di Aruba y otro den un caso di Corsou, a base di cua parehanan di mesun sexo lo por casa cu otro den e dos paisnan aki den Reino. Na Aruba ta trata di un caso cu Fundacion Orguyo Aruba y dos hende muhe a entama contra Pais Aruba. Na Corsou ta trata di un caso cu Human Rights Caribbean Foundation y dos hende muhe a entama contra Pais Corsou.
WILLEMSTAD/ORANJESTAD – Den un sentencia considera como algo historico diamars mainta di Corte Supremo (Hof) na Corsou, transmiti via video link pa Aruba, a dicidi cu matrimonio pa personanan di mesun sexo ta posibel na Aruba, y asina a destrui e sentencia anterior contra Fundacion Orguyo Aruba di 2021. Corte a tene cuenta cu tur punto den ley y constitucion di Aruba y no por haya un caminda cu mester prohibi esaki mas. A culpa gobernantenan di no a haci nan trabou door di adapta e ley aki y como tal mester a interveni varios biaha caba y manda e mensahe pa gobierno. Ni asina gobierno no a reacciona pues awor a dicidi cu ta tuma e decision pa gobierno.
ORANJESTAD – Corte a disolve e contracto di director di Fundacion Lotto pa Deporte (FLPD) Roland Tuitt, sin compensacion financiero pa e retiro. E disolvimento di contracto ta drenta na vigor entrante 23 di november proximo y e gastonan di corte ta core pa cuenta di sr Tuitt tambe. E caso a keda entama pa FLPD, y den e caso aki, mientras cu sr Tuitt no a disputa e disolvimento di contracto, e la bringa pa esaki sosode cu compensacion conforme contracto. Huez no a bay di acuerdo cu esaki.
ORANJESTAD – Corte a sentencia sospechosonan J.B. y W.W. na 18 aña di castigo di prison, cada un pa asesinato di Frans Angela na Zeewijk. Segun huez, a keda comproba cu B y W. hunto y premedita a mata sr. Angela. Huez a tene cuenta cu seriedad di echo y e manera cruel cu a mata sr. Angela. Segun e huez, no por imagina con su ultimo momentonan tabata, famia a keda tras cu bashi y tristeza grandi. Huez a tene cuenta tambe cu castigonan di Hof den otro casonan parecido, y cu no por tene nan full responsbel pa nan actonan. Pesey a dicidi pa baha e castigo pidi di 25 aña pa 18 aña. Asina mes, hopi ta considera e cantidad hopi ainda.
ORANJESTAD – Caso penal cu a haya e nomber Avestruz, ta trata un grupo chikito di persona cu a keda privilegia cu hayamento di tereno erfpacht, y a enrikese nan mes grandemente den un tempo hopi lihe, cu ayudo di ex minister Benny Sevinger. Esey ta un synopsis chikito di fiscal mr Rethmeier diahuebs den Corte durante e ‘rekisitorio’, esta e presentacion di echos segun Ministerio Publico.
ORANJESTAD – E echo cu sospechosonan di caso Avestruz ta sconde tras di ‘cultura’ di Aruba ta simplemente malo. Esey tabata e pensamento di fiscal mr Rethmeier diahuebs durante e tratamento di e rekisitorio di e caso penal Avestruz. Ademas por a nota cu basa riba declaracionan haci diahuebs pa e fiscal a mustra cu hasta acto y declaracionan haci pafo di corte durante e caso, ta wordo observa y nota y ta afecta nan den esaki. Esaki pasobra pa sorpresa porta di hopi, Rethmeier a referi na un declaracion cu e ex minister Benny Sevinger como sospechoso principal di e caso a haci na un radio local recientemente , unda cu e ta yama un fiscal di OM pa rasista y narcista. Y esaki no a cay den bon tera cerca OM. “Den un serie di atake personal riba Ministerio Publico y Landsrecherche, nos ta haya esaki si un punto baho”, Rethmeier a bisa.


text:
Konsulado di Sürnam na Haiti a será porta temporalmente.
Debi na e fluho kresiente for di Haiti, Sürnam a disidí di imponé un visa obligatorio pa haitianonan, entrante 15 di sèptèmber. Sinembargo mas ku 100 haitiano ku kera bai Paramaribo, a haña portanan di konsulado será, ku un notifikashon ku ta bisa: “For di djamars, 13 di sèptèmber, Konsulado General di Sürnam na haiti ta sera te proksimo aviso. Nos ta diskulpá nos mes pa kualkier inkonvenensia ku esaki por kousa.”
Haitianonan ku tabata desapuntá, ku awor nan mester di un visa pa biaha pa Sürnam a reuní dilanti di e konsulado i a kritiká e gobièrnu i outoridatnan diplomátiko severamente. Hopi tabata puntra ta ken ta bai debolbé nan e sèn ku nan a paga kaba pa nan pasashi i reservashon pa kamber di hotèl, asina e korant Haiti Libre a raportá. Segun e emoshonnan di e multitut tabata subi i stèmnan tabata bira mas agitá, polis mester a intervení pa restourá òrdu i a plama e multitut rabiá for di otro, promé ku e kos por a sigui eskalá.


text:
Curacao North Sea Jazz lo por ta bèk pa 2023.
Willemstad - Tur kos ta indiká ku pa 2023, e popular festival musikal Curacao North Sea Jazz lo por ta bèk. Asina Gregory Elias ku ta inisiadó i motor prinsipal tras di e evento a bisa durante un entrevista ku e medio rubiano Notisia Cla. Elias a duna di konosé sinembargo ku tur kos ta dependé di e desaroyonan rondó di Covid-19. E último biaha ku Kòrsou a selebrá e gran fin di siman musikal di Curacao North Sea Jazz tabata na 2019 ku entre otro presentashon di Juan Luis Guerra, Pitbull, Earth Wind & Fire, Mariah Carey, Gladys Night, Maroon 5 i Nicky Jam. Awor ta di spera ku tur kos lo sigui kana faborabel di manera ku pa 2023 Curacao North Sea Jazz lo ta bèk.


text:
Organisashon
Kuerpo Polisial di Kòrsou ta resortá direktamente bou di minister di Hustisia. E minister aki ta polítikamente responsabel pa tur loke e organisashon hasi, tin nesesidat di dje i eventualmente falta kuné. Na momentu ku Kuerpo Polisial ta aktua den kuadro di mantenshon di òrdu públiko e ta resortá bou di Minister di Hustisia i den kuadro di investigashon di kasonan penal, e ta kai bou di Prokuradó General.
Maneho diario di e kuerpo ta keda ehekutá pa un tim di maneho, ku ta konsistí di:
- Hefe di kuerpo;
- Hefe di Kuerpo suplente;
- Hefe di Servisio Polisial (servisionan uniformá);
- Hefe di Servisio di Reshèrshi i Informashon;
- Hefe di ‘Bedrijfsvoering’ enkargá ku maneho di e prosesonan di e organisashon.
E organisashon ta repartí den tres divishon, esta: Servisio Polisial, Servisio di Reshèrshi i Informashon i ‘Bedrijfsvoering’. Algun departamentu ta kai direktamente bou di Hefe di Kuerpo manera entre otro e Departamentu di Komunikashon & Prevenshon i Departamentu di Asuntunan Interno. Kada un di e divishonnan aki tin un kantidat di departamento bou di nan, ku huntu ta realisá trabounan, pa nos komunidat por haña e servisio ku e mester i garantisá òrdu i trankilidat pa tur siudadano i bishitantenan por biba i move trankil riba nos isla.
KPC ta stipulá su metanan na kuminsamentu di aña a base di un plan di aña, den kua ta tene kuenta ku tur e retonan, difikultatnan pero tambe faktornan di éksito di e aña(nan) anterior. Banda di esei ta duna atenshon tambe na nesesidatnan di komunidat i ta inkorporá den e plan, dokumentunan relevante manera programa di gobernashon, plan di aña di partnernan ku ta hopi importante pa kuerpo manera e.o. Ministerio Públiko i otro servisionan i/o ministerionan. E organisashon ta traha tambe un plan di maneho i for di esaki ta derivá e komunikashon stratégiko i plan di komunikashon, pa medio di kua polis ta responsabilisá su mes na komunidat.
Komunidat por drenta den kontakto ku polis na diferente manera:
- Via di telefòn: sea por yama 911 pa un kaso di emergensia, 917 pa kasonan no urgente òf por yama tambe na un di e wardanan di polis;
- Tambe por aserka polis via di un di e diferente ‘e-mail’nan òf por hasi denunsia via e wèpsait di polis polis.cw.
- Por yega na un di e wardanan di polis pa un di e servisionan ku polis ta ofresé.
Kuerpo Polisial ta traha huntu ku diferente partner, tantu riba e tereno di inteligensia kaminda informashon ta keda interkambiá, komo den e trabou real di kombatí krímen i mantené òrdu. Na nos fronteranan p.e., e personal di Imigrashon i polisnan stashoná na Hato, ta keda asesorá pa Mareshosé.
Kontinuamente tantu esnan enkargá ku guia komo e personal enkargá ku ehekushon di tareanan básiko di duna asistensia, mantenshon di òrdu i di investigashon, ta risibí formashon dor di asistí na diferente tayer, estudio i ‘training’ di kapasitashon. Di e forma aki nan por hasi nan trabou di un manera profeshonal i brinda un servisio optimal na komunidat.


text:
ORANJESTAD,Aruba
COMPILA:
DIABIERNA 10 DI APRIL 2020 17:00 (21:00 UTC)
-UN AVISO PA BIENTO FUERTE TA NA VIGOR TE DIALUNA ATARDI 6’OR…
-UN AVISO PA BOTO CHIKITO TA NA VIGOR TE DIAMARS MAINTA 6’OR…
TEMPO:
AWE ANOCHI: PARCIALMENTE TE HOPI NUBLA I GENERALMENTE SECO
DEN MARDUGA I MAYAN: PARSIALMENTE TE HOPI NUBLA SIN
AWACERO DI IMPORTANCIA
TEMPERATURA MAXIMO 32 GRADO CELSIUS
TEMPERATURA MINIMO 27 GRADO CELSIUS
BAHADA DI SOLO : 6:52 PM
SUBIDA DI SOLO : 6:29 AM.
BIENTO:
FOR DI DIRECCION GENERALMENTE OOST I MODERA TE BASTA FUERTE;
FORSA 4 TE 6 (20 TE 50 KM/ORA, 11 TE 27 NUDO).
DEN DIA DURO, TE POSIBLEMENTE HOPI DURO DEN RAFAGA;
FORSA 7 TE 8 (51 TE 64 KM/OR, 28 TE 35 NUDO)
SITUACION GENERAL DI TEMPO PA PROXIMO 24 ORA:
NO TA BAI TIN CAMBIONAN GRANDI DEN E WEER CU TIN ACTUALMENTE
I TEMPO SECO LO SIGUI DOMINA. ADEMAS, DEBI NA E CRECENTE
DIFERENCIANAN DI PRECION DI AIRE DEN E PARTI ZUID DI
AREA DI CARIBE, BIENTO LO BAI SUPLA UN POCO MAS DURO
DURANTE PROXIMO DIANAN.
CONDICIONAN MARITIMO/ ESTADO DI LAMA:
UN ESTADO DI LAMA MODERA TE BASTANTE BRUTO NA CIERTO PARTINAN DI
LAMA DEN OOST TE NOORDWEST DI COSTA TA WORDU SPERA PA PROXIMO 24
ORA. OLANAN LO TA FOR DI DIRECCION OOST- NOORDOOST CU HALTURA DI
3 TE 7 PIA LOCALMENTE. NA E PARTINAN OOST TE NOORDWEST POR SPERA
E OLANAN DI MAS HALTO.
AVISO/ ALERTA:
TA SUGERI OPERADORNAN DI BOTO CHIKITO PA BAI CU CAUTELA
ESPECIALMENTE NA E PARTINAN OOST TE NOORDWEST DI COSTA
I RIBA LAMA HABRI. UN AVISO PA BOTO CHIKITO TA NA VIGOR
TE DIAMARS MAINTA 6’OR.
FENOMENONAN SPECIAL: NINGUN
POTENCIAL DI AWACERO PA PROXIMO 24 ORA: MENOS DI 1 MM;
LOCALMENTE ESAKI POR VARIA.
REGISTRACION DI TEMPERATURA (GRADO CELSIUS) Y AWACERO (MM)
DEN ULTIMO 24 ORA:
AIRPORT : MAX 32 / MIN 27 / 0.0 MM
WESTPUNT: MAX 32 / MIN 28 / 0.0 MM
STA ROSA: MAX 32 / MIN 28 / 0.0 MM
PRONOSTICO DI TEMPO PA PROXIMO 3 DIANAN:
PARCIALMENTE NUBLA I GENERALMENTE SECO.
BIENTO LO TA FOR DI DIRECCION OOST- NOORDOOST,
MODERA TE FUERTE; DURO, TIN BEZ HOPI DURO DEN RAFAGA;
TEMPERATURA ( GRADO CELSIUS) MAX / MIN LO TA: 32 / 27
E PROXIMO BULLETIN LO WORDO PUBLICA DIASABRA 11 DI APRIL 2020 17:00 (21:00 UTC)


text:
Kultura
Kultura ta e manera ku hende ta sosial ku otro hende. E manera ku hende ta sosialisá ku otro hende, forma famia, forma grupo i organisá aktividat. Kultura ta tambe e manera ku hende ta atendé i komuniká ku nan alrededor. E manera di sosialisá ku hende ta keda hasí den kuadro di norma, balor, idea, idioma, regla i kreensia. A base di esaki nan hende por husga otro, pensa, duna opinion i tuma un desishon. E kultura aki (manera di ta sosial ku otro) a krese segun tempu i ta mará na kambionan konstante. E interakshon aki tin pa resultado ku hende a kuminsá krea nan propio kosnan (produkto) pa por biba di dje òf pa hasi nan bida mas fásil. Tin sigur ku tur loke ta hasi bida mas klarifiká ta trese tambe sierto fasilidat den bida diario. Hende a produsí ayera, awe i mañan pa hasi bida mas fásil i klarifiká. Tur esaki nan ta forma un parti di kultura.
Ekspreshonnan kultural[editá | editá fuente]
Kultura no ta solamente un arte. Pero kultura ta tur kos ku hende ta produsí den bida diario. Nan ta kosnan material òf no material. Pues bou di ekspreshonnan kultural ta kai;
Pues kultura no ta solamente arte, sino tur kos ku hende ta produsí den nan bida diario pa hasi bida mas fásil i klarifiká.


text:
Oranjestad-Ta varios ta e personanan cu durante ultimo tempo ta perdiendo nan trabou riba nos pida baranca. En pricipio tabata trata esnan cu ta labora den sector priva, pero Diamars ultimo a toca turno na esnan cu ta labora como “contractant” den servicio di Gobierno di Aruba. E grupo aki di trahador a wordo notifica, “de la noche a la mañana”, tanto por escrito como verbal, cu Gobierno lo no mester di nan servicio mas. E unico motibo pa e accion aki ta: E “Mega Debe” crea pa Gobierno di AVP! Simplemente gobierno MESTER bai over na reduci nan gastonan, paso no tin mas placa!
Perde trabou ta un hecho sumamente dificil, paso ta trata dibo entrada cual bo ta depende di dje pabo biba y/of percura pa bo famia. Por medio di e articulo aki, nos Fraccion den Parlamento y na nomber di e famia di Movimiento Electoral di Pueblo, kier manda palabranan di forza na tur esnan cu ta perdiendo nan trabou den e dianan aki. Partido MEP ta compronde e momento dificil cu e clase trahador ta pasando aden y ta convivi 100% cu nan.
Segun partido AVP, e situacion riba nos pida baranca en especial di Gobierno ta asina bon, cu kier sigui benta santo den wowo di Pueblo cu un asina yama: “Aruba di 5 Strea”. Pero e realidad cu ta reina bou di e clase trahador ta uno totalmente diferente. Loke ta reinando na Aruba ta un incertidumbre grandi pa loke ta e mercado laboral. Por ehempel: Hecho ta cu Valero keto bai ta sera y sin destino fiho. Un cantidad grandi di esnan cu a labora den e refineria no a haña trabou na Aruba y mester a laga nan famia atras pa bai traha na Corsow, Surinam, Dubai of Saudi Arabia. Companianan tradicional manera Ecco of Bon Bini Bazaar a bisa “Ta Basta” y a sera na porta. Companianan cu mester ta stabiel manera un Arvefa a manda hende cas pa baha nan gastonan operacional. Mescos ta conta pa Bohama N.V. Tiara Air tambe a manda riba 50 hende cas pa por salba e compania. Y awor, como cherry riba e bolo, Aruba a sera conoci cu un minister cu desde Diamars 15 di April 2014 en adelante ta carga e bijnaam di “JUAN MACHETASO” den Pueblo!
“JUAN MACHETASO” a cuminsa pa manda mas di 50 hende cas cu ta labora como “contractant” den Servicio di Impuesto y Douane. Den un carta cu a circula den diferente media (Boletinextra.com y Masnoticia.com), Fraccion di MEP den Parlamento por a constata un storia bunita pa cu e situacion den Douane. Pues cu pa motibo di no ta hasi uzo mas di un systema computarisa (SAP), cu den actualidad a wordo reemplaza pa e systema ASYCUDA, no tin espacio mas pa 24 trahador. Un storia conciso, pero E incognita grandi awor: “Kiko lo ta e motibo pa manda mas cu 30 hende na Servicio di Impuesto cas anto? Kiko ta e motibo pa corta mas hende den e aparato gobernamental? Systema di Computer tambe? Con a para cu e trahadornan den servicio di Gobierno cu ta labora na por ehempel Directie Informatievoorziening y Automatisering (DIA)? A bisa nan caba cu a papia cu Setar pa tuma nan tareanan over? Ta computer tambe ta e excusa pa retira un X cantidad di trahador for di Departamento di Asuntonan Social (DSZ)? Cuanto trahador mas den servicio di Gobierno ta riba e “Bobo List” di “JUAN MACHETASO”?
Gobierno a demostra di ta un tremendo madrasta, pa motibo cu a regla un Ley di Labor cu ta duna mas atencion na e posicion huridco di e clase trahador den sector priva (uitzendbureaus y contratistanan den hotel), pero na e mesun momento ta un MAL MAMA ya cu ta scohe pa neglisha esnan cu ta laborando cu contrato pa hopi tempo caba cu den servicio di Gobierno. Den sector priva mes bo ta bira vast despues di 2 luna, awor net den Gobierno cu mester ta esun principal na duna ehempel, esaki ta laga grandemente di desea cu periodonan di labor di 5, 6, 7 y hasta mas aña di servicio, sin cu ta regla e posicion huridico di e trahador. Pa colmo desde Diamars ta scohe sin pordon pa pasa Machete y manda e trahadornan aki cas!
Nos di partido MEP a core un campaña cu e intencion principal di concientisa e Pueblo di loke e Gobierno di AVP a hasi y ta sigui hasi cu entre otro nos Finansas Publico. Simplemente un debacle total. Standard & Poors a advirti, IMF a advirti, Fitch a advirti, y hasta Banco Central a lanza un grito, pero sin oido alguno di nos Gobernantenan. MEP como partido serio y responsabel a cumpli cu adverti Pueblo di e “Mega Debe” y cu si no bin un cambio den e rumbo cu ta maneha e Pais, Aruba lo cuminsa cana bai den e direccion den cual hopi lo cuminsa perde nan trabou.
Awe loke nos partido tabata teme p’e, poco poco a cuminsa bira un realidad teribel. Awe nos por cuminsa papia di un “Kiezersbedrog” durante campaña 2013. No menos cu 33 mil persona a wordo engaña por medio di un lema bunita y ideanan futuristico. Ironico paso e realidad di awe ta, cu partido AVP a scohe pa aumenta e cantidad di Ministerionan di 7 pa 9, nan gastonan di operacion ta sigui aumenta, no ta mishi cu e cantidad di coordinadornan rond di nan, pero lamentablemente ta e clase trahador, e homber y muhernan balente cu kier saca nan famia pa dilanti cu nan sudor di nan frenta, tin cu paga e prijs pa AVP sigui luha.
Nos Fraccion den Parlamento, nos Partido den su totalidad, ta condena e hecho cu pa motibo di un mal maneho di nos Finansas Publico, e consecuencia awe tin di cai riba lomba di e humilde trahadornan. Esaki ta loke AINDA FALTA? Increibel pa un Aruba den pleno 2014!


text:
For di tempo cu mi a haya nocion di locual ta pasa rond di mi, famia tabata e fundeshi di e comunidad di Aruba. Famia tabata ta e centro di norma y balornan caminda tradicionalmente e Mama tabata tin e tarea di educa jiunan cu hopi diciplina. E solo cortá di wowo of bo prome y segundo nomber hunto den un solo frase ya caba tabata suficiente pa ponebo para straight. Pero cu cambionan drastico di tecnologia y bow influencia di otro culturanan tur esey a cambia. Durante e delaster dos decadanan, e demanda economico a haci cu e costumber cu mamanan ta keda cas ya no ta existi y cu e rutina diario di combina trabow cu famia a bai a costo di e tempo cu tabata dedica na famia. Y nos ta mira e consequencianan. Muchanan ta produci menos na scol, ta bai den depresion, ta drenta e mundo di criminalidad, di abuso di alcohol y otro droga y mucha muhernan jong ta sali na estado. Tur esaki ta afecta henter nos comunidad directamente.
Pa combati criminalidad mester cuminsa na e fondo. E stap logico ta pa cuminsa na elimina pobresa. Cu un debe nacional asina gigante no ta keda espacio pa inverti den e bienestar social di nos pueblo, pues tampoco pa hisa e minimumloon conforme e bestaansminimum. Pues e prome paso ta di subi e capasidad di compra di e famia. Amplia e cantidad di productonan di e canasta basico. Bin cu control estricto riba prijsnan den supermercado y tiendanan. Cambia e sistema di Directe Belasting pa Indirecte Belasting eleminando Loon & Winst Belasting (sin cu gobierno ta bai atras den entrada for di belasting). Promove agricultura y horticultura na cas. Promove industria di hemp den un economia circular. Banda di esaki, crea un Fondo pa Combati Pobresa cu lo wordo usa pa capacita esnan mas margina den nos comunidad haciendo uso di nan capacidadnan den labor manual. Yuda mamanan soltera sali for di nan situacion di pobresa, door di paga pa kinderopvang y transporte for di e fondo aki di moda cu nan por bai scol of traha y yega na un mihor entrada. Introduci reiskostenvergoeding pa esnan cu ta biba pariba di brug y ta traha na Oranjestad y hotelnan.
Manera ya menciona, pa combati criminalidad ta necesario pa elemina pobresa. Tambe ta necesario pa mantene hobennan positivamente activo durante e oranan despues di scol. ReD lo introduci e Club Escolar caminda den un ambiente relaha y sano hobennan por participa den deporte, teatro, musica y arte en general. Ta di vital importancia pa gobierno actua severamente contra ilegalidad. Tur nos costa mester ta 24/7 bow vigilancia di kustwacht y radar. Polisnan mester ta mihor entrena y mester haya bek e autoridad di detene ilegalnan. Polis mester ta mas visibel riba caya. Mester manda un señal cla na delincuentenan cu crimen no ta paga. Polis mester wordo equipa cu mas tecnologia moderno y mester por dispone di un forensic unit efectivo cu personal bon entrena. Cu legalisacion di cannabis ta regula su uso y ta decriminalisa usuarionan, pues menos trabow pa polis eynan, dunando nan chens pa dedica mas tempo na e criminalnan real cu ta forma un peliger pa nos comunidad. Bin cu un instituto apart di Jeugddetentie caminda hobennan cu a comete un crimen y ta cai sera no tin interaccion cu presonan adulto. Asina por traha mihor cu e hobennan aki riba nan resocialisacion y re-entrada den comunidad.
Partido ReD tin un compromiso cu tur esnan lagá atras y lubidá. Aruba mester cuminsa trata tur hende igual dunando tur hende e mesun oportunidadnan. Esaki ta e forma pa cuminsa na combati criminalidad, desde su fundeshi. Dia 22 di september bo voto por haci un diferencia, na bienestar di nos tur. Vota ReD.
Vota Julie de Cuba-Geerman – Candidata #3-partido ReD Democratico


text:
ORANJESTAD,Aruba
Parlamentario Endy Croes a amplia riba algun sucedido cu tabata hopi notable durante IPKO na Corsou. No solamente bo ta ricibi oportunidad pa networking cu Parlamentarionan Hulandes y esnan di Corsou pero den e IPKO aki a keda demostra cu tin Parlamentario “bulado di cura” cu ta lobby buscando oportunidad pa subi lista di AVP. Daphne Lejuez a lobby fuertemente cerca Richard Arends buscando oportunidad pa subi lista di AVP. Informacion cu nos ta dispone di dje ta cu AVP no kier’e. Parlamentario Croes a splica cu algun Hulandes a conta e storia di Jacques Monash.
Kende ta Jacques Monach?
Jacques ta un politico Hulandes di Partij van de Arbeid. Jacques Monash como Parlamentario den Tweede Kamer representando PVDA – e vehiculo cu a brind’e e oportunidad pa bira Parlamentario – a bula afo y a horta e asiento di PVDA dia 31 di maart 2016. Esaki a bira un polemica grandi na Hulanda. Hulandesnan ta reconoce figuranan asina sin escrupulo como “zetelrovers”. NRC Handelsblad a skirbi un articulo riba Jacques Monash su actitud baho aki hortando su propio partido y nos lo quote un parti: “Blijkbaar beschouwt hij de schamele 2193 voorkeurstemmen als voldoende mandaat om zijn zetel niet terug te hoeven geven aan de partij aan wie hij zijn verkiezing te danken heeft. Een zuiver geval van zetelroof. Er wordt indringender opgeroepen hier nu eens een einde aan te maken”. Pues Hulanda tambe ta masha preocupa y contra di esnan cu ta horta asiento di un partido y bay cune. Jacques Monash a lanta su propio partido Nieuwe Wegen y 22 di maart 2017 pueblo Hulandes a rechas’e totalmente durante eleccion y e no a logra saca asiento pa drenta parlamento y awor e ta fuera! Parlamentario Endy Croes a keda contento cu Hulandesnan a comparti algun storia. Tambe a logra ricibi diferente documento importante alrespecto ‘zetelrovers’ confirmando cu Hulanda no ta apoya ladronicia di asiento.
Aporte di Daphne: Nul komma nul
Den caso di Daphne Lejuez esaki ta similar. El a horta un asiento di un partido bay cune y nechi lo tabata entrega su asiento manera un hende civilisa y manera cu el a promete partido na inicio. Den tur esaki su aporte na IPKO tabata nulo. Por ehempel diabierna mainta momento cu hefe di delegacion a yama un reunion di caracter di urgencia pa Aruba debati den bloke pa tuma un decision den conhunto cual ta hopi importante, net algun minuut promer cu delegatieleidernan drenta reunion final, a resulta cu Daphne atrobe no a show up. Sinembargo MEP, AVP, RED tur tabata presente pa dicho reunion. Sorprendente tabata ta cu ultimo ora e mesun dia ora tur e Hulandesnan tambe a yega reunion, Daphne a cana kibra sinta smile pasa sunchi e Hulandesnan cu su sunchi di Hudas, saca poco potret tira riba FB pa mustra cu e ora ey si e tabata t’ey sin a duna ningun pero ningun contribucion pa Aruba. Asina tabata tin mas biaha cu e no tabata presente. Pakico Parlamento mester paga bo ticket y daggeldvergoeding anto? Endy Croes lo trata esaki internamente.
Horta asiento di MEP
Recien december Daphne a lanta bay Hulanda den un handelsmissie como eenmansfractie. Esaki a costa pueblo 15 mil florin. Segun Endy Croes cu Daphne no ta adkeri tur derecho manera un fraccion cu si a bay eleccion. Lo cuminsa investiga esaki y si e mester paga bek lo pidi Parlamento pa cobr’e bek. Kico ta e balor agrega pa pais Aruba pa un hende cu apenas 100 y pico voto, kende a wordo brinda un oportunidad door di e vehiculo MEP door di nos sistema legal pa drenta Parlamento y ta cobra un salario netto di Afl. 8200 pa luna awor a horta bo asiento bay cune, keda cobra Afl. 8200 pa luna y pidi pa representa Aruba den tur e biahenan. Serafina den Jet a keda chikito. Esaki a aumenta gasto di Parlamento enorme pasobra tur esaki ta bin extra awor.
Tin hopi mas otro informacion alrespecto otro tema por ehempel di acercamento cu RAIZ y AVP. Informacion interno di AVP a mustra cu un grupo grandi den AVP tin Mike Eman hura pa e NO comete e eror ey como cu Daphne no ta aprecia pa hopi den AVP. Den RAIZ e feedback no tabata otro, primordialmente Daphne a exigi puesto number 1 riba RAIZ.
Parlamentario Endy Croes a termina bisando cu hende mester ta honesto cu Pueblo y cu nan mes. Endy ta considera e actitud aki un abuso di marca mayor. Time will tell con pueblo lo rechasa mentalidadnan asina totalmente mescos cu a pasa na Hulanda.


text:
WILLEMSTAD- 13 di mei 2020 – Resientemente Ofisina di Turismo di Kòrsou (CTB) a organisá un Happy Hour virtual ku e meta pa laga personanan den e merkado Hulandes sinti Kòrsou den nan sala, kushina, kurá di kas, balkon òf na unda ku nan por tabata na momentu di e streaming. E idea tras di e Happy Hour virtual tabata pa laga e grupo ariba menshoná eksperensiá Kòrsou miéntras nan ta antisipá un futuro biahe. E di dos edishon ta tuma lugá djabièrnè awor 15 di mei 2020, e biaha aki pa laga nos siguidónan den e merkado di Nort Amérika, Sur Amérika i Karibe eksperensiá un tiki di nos dushi pais.
Debí na e desaroyonan mundial rondó di Covid-19, tur hende ta sinti e efektonan i komo destinashon nos kier laga nos siguidónan sá ku nos ta pensando riba nan. Durante e promoshon pa e Happy Hour, CTB a kompartí riba su plataforma online diferente tep i reseta di pasapalunan lokal i kòktelnan kual tradishonalmente bo ta haña na Happy Hour pa asina e siguidónan por a kuminsá prepará nan mes.
Pa e Happy Hour virtual a hinka un line-up di diferente DJ den otro for di sitionan popular di Happy Hour riba nos isla. Kada DJ a presentá un sèt di 30 minüt, hibando e siguidónan den un biahe virtual. Asina por menshoná ku por a disfrutá di un Happy Hour tur afó ku DJ Thomas di Zanzibar, DJ Alain di Mambo Beach Blvd./Cabana, DJ John di Kokomo Beach i DJ Martin di Miles Jazz Café. Di e manera aki a trese e ambiente di Kòrsou den nan kas. E Dushi Island Vibes Happy Hour a keda transmití ‘live’ for di studio di Dolfijn FM ku bistanan di Mambo Beach.
Pa insentivá pa ‘book’ un futuro biahe CTB a regalá 2 biahe pa Kòrsou; unu durante di e promoshon antisipando e evento i unu na final. Pa tur dos rifa a pidi tur persona pa transformá su área den un ‘hot spot’ tropikal ku ta fit e ambiente di Dushi Island Vibes Happy Hour. Esnan ku a hasi esaki por a gana e trip. E Dushi Island Vibes Happy Hour tabata tin un alkanse di 8,000 views i mas di 200 komentario. CTB ta gradisí partnernan Dolfijn FM, Jan Thiel Beach, Mambo Beach Blvd, Kokomo Beach i Miles Jazz Café. Pa eksperensiá e di dos edishon di Dushi Island Vibes Happy Hour sigui nos djabièrnè awor 15 di mei di 5PM – 7PM riba curacao.com


text:
ORANJESTAD,Aruba
Awe 8 di januari 2020 a tene e prome reunion di directiva di Camara di Comercio y Industria di Aruba (KvK). Un di e puntonan importante di agenda pa e reunion aki tabata eligi un presidente y vice-presidente di e directiva pa aña 2020.
Representacion diversifica den directiva
E directiva di KvK ta consisti di miembronan cu ta representa negoshinan cu ta forma parti di grootbedrijf y kleinbedrijf. E miembronan di directiva a elegi unanimamente Sr. Satish D. Daryanani como presidente y Sr. Omar Tromp como vice-presidente di e directiva pa aña 2020. E directiva ta conta tambe cu tres miembro nobo den persona di sra. Sandy Odor (grootbedrijf), sr. Gerardus (Geert) Weber (grootbedrijf), sr. Daniel Ferrara (kleinbedrijf). Sr. Omar Tromp (kleinbedrijf) a wordo reeligi como miembro di directiva. Otro miembronan cu a keda den directiva ta sra. Monica Kock, sr. Satish Daryanani, sr. August (Anthony) Croes, sra. Wanda Broeksema y sra. Alexlindy (Lindy) Croes. E presidente y vice-presidente, hunto cu e secretario/director ehecutivo, Sr. Martijn Balkestein, ta forma e directiva diario di Camara di Comercio. Sr. August (Anthony) Croes lo fungi como presidente suplente den caso cu e presidente of e vice-presidente ta ausente. E directiva di KvK ta encarga cu e maneho y strategia di e organisacion y e secretario/director ehecutivo, hunto cu e personal di KvK, ta percura pa e funcionamento y actividadnan diario di KvK.
Un team cu tin comercio na pecho
E directiva di KvK ta hopi entusiasma y KvK ta premira cu hopi retonan existente lo haya nan debido atencion. E board ta consisti di empresarionan cu tin Aruba y e sectornan comercial na pecho y cu den nomber di sector priva ta traha duro pa mantene bon comunicacion cu sector publico. E funcion di un miembro di directiva ta basa riba e deseo pa traha na bienestar di comunidad di Aruba. E ta un trabou boluntario di e empresario cu ta duna extra di su tempo banda di maneha su propio negoshi pa di e forma aki yuda hiba Aruba completo dilanti.
Directiva di KvK ta cla y dispuesto pa yuda tur cliente y miembronan di KvK y tin oido pa tur preocupacion y conseho di e sector comercial. KvK lo continua cu su metanan y lo sigui traha duro y brinda conseho na gobierno di Aruba pa comercio di Aruba por sigui crece. Directiva di KvK ta comparti su experiencia profesional y hunto cu KvK lo sigui stimula ideanan inovativo.
Aruba, 8 januari 2020
Camara di Comercio y Industria (KvK)


text:
Departamento di Cultura Aruba bou auspicio di Ministerio di Cultura hunto cu Cas di Cultura ta apoya e exposicion di e fotografo Hulandes renombra sr. Kees Tabak.
Un exposicion titula âLove Multiculture Arubaâ basa riba potretnan preto y blanco cu un refleho di multiculturalismo. Un trabou cu a haci durante 2019 na Aruba caminda sr. Kees Tabak a saca un serie di 50 potret intrigando retrato dobel pa hendenan cu ta stima otro como un solo amor, famia of miho amigonan.
Kees Tabak
Kees Tabak ta un fotografo di retrato conoci pa su icono potretnan preto y blanco di algun di nos Pop Star grandinan cu a haci su carera crece cu pasonan grandi.
Mientras ainda na scol di arte el a cuminsa su carera como un fotografo di punk na un tempel di rock Paradiso y âThe Melkwegâ na Amsterdam. Su carera a crece cu pasonan grandi, pasobra el a desaroya su propio estilo, y mesora su potretnan a bay rond mundo, manera su potretnan di Prince, Madonna den su studio na Amsterdam, âMotorheadâ, âCaptain Beefheartâ, Lou Reed, Brain Ferry, pero tambe, âThe Crampsâ Ramones, Elton John, Frank Zappa, âGolden Earringâ y hopi otro mas.
El a sigui haci potretnan en bibo, pero gradualmente a cambia pa potretnan di studio y un diversidad di musiconan di rock artistanan Hulandes y âCelebridadnanâ.
Un coleccion di su trabou mas famoso ta documenta den su bukinan âNo More Heroâsâ y âDutch Musicâ. Kees ta activo ainda como fotografo, awendia e ta mas ocupa como un excelente sacado di potret haciendo mas proyectonan artistico.
E exposicion aki âLove Multicultural Arubaâ ta su ultimo proyecto, 50 potretnan di parehanan multicultural na Aruba, caminda el a biba foâi 2018.
E apertura di su exposicion âLove Multicultural Arubaâ a tuma luga diahuebs 27 di februari 2020 pa 7or pm den Sala di Exposicion Unoca na Cas di Cultura. Hopi ta esnan cu a presencia e apertura y admira e bunita potretnan den blanco y preto den e exposicion aki.
Diabierna 6 di maart lo tin un charla tocante fotografia duna pa Kees Tabak cu lo cuminsa pa 7or pm den mesun sala na Cas di Cultura. Entrada ta gratis y esaki ta pa tur fotografo professional, amateur y amantenan di fotografia.
Departamento di Cultura Aruba bou auspicio di Ministerio di Cultura hunto cu Cas di Cultura ta gradici tur esnan cu a participa y ta forma parti di e coleccion di potret den e exposicion âLove Multiculture Aruba 2020â. Na mes momento ta felicita sr. Kees Tabak pa su bunita trabou realisa.
Tambe ta participa y invita henter e pueblo di Aruba, fotografonan y tambe amante di fotografia pa bin presencia y admira e bunita trabou artistico aki di Kees cu lo keda exponi di dia 28 di februari te cu 27 di maart venidero. Por bishita esaki durante siman di 9or am â 4or pm y/of durante cualkier evento cu lo ser presenta den Cas di Cultura.
Alabes ta invita pa e charla di diabierna 6 di maart venidero den sala di expo Unoca na Cas di Cultura.


text:
Siman pasa Minister di Economia, Comunicacion y DesaroyoSostenibel a reuni cu Voorzitter di Sociaal Economische Raady a intercambia riba varios topico cu ta importante pa e desaroyo socio-economico di Aruba cu lo cai bou encargo di Minister Wever. Sra. Lasorte a splica Minister Wever con e constelacion di Sociaal Economische Raad ta actualmente y su funcionamento.
“E encuentro aki tabata hopi interesante ya cu Sra. Lasorte taun persona cu tin amplio experiencia riba varios tema cu tatoca nos economia y ta un persona cu ta pasiona pa traha paAruba.”, Minister Wever a remarca. “Nos a intercambia abiertamente di ideanan pa mehora Aruba su economia.”


text:
Leandry “Lèlè” Gonzalez ta pasa di GIO pa Vega.
Despues ku e agrupashon musikal GIO a stòp di eksistí a surgi hopi pregunta kiko e musiko i kantantenan ta bai hasi. Te na e momentunan akí ainda, Dibo Doran no ta muchu sigur di kiko e lo bai hasi den futuro, na momentu dezèmber awor GIO stòp di toka definitivamente. Entretantu Leandry “Lèlè” Gonzalez ku ta otro dje kantantenan prinsipal di GIO ta pasa awor pa orkesta Vega. Sinembargo Vega su vishon ta pa ta un banda ku ta toka varia. Nan a bini ta demostra esaki tambe e lastu tempu ku un front nobo ku ta konsisti di tres hoben bastante yòng i nobo den farandula lokal. Orkesta Vega tin tur ritmo den nan repertorio, esta for di salsa, merengue, kizomba, bachata pero tambe e popular ritmo kombina. Esaki ta loke por a skucha di e banda na e sitionan kaminda nan ta presentá, manera entre otro na The View i De Heeren. E pregunta ta surgi si lo kambia estilo di e banda awor ku “Lèlè” tambe a “join”. Segun lider di Vega, Sherel Semeleer, e vishon di e banda lo keda meskos tambe na momentu ku Lèlè djòin. Farandula lo bai konose un otro Leandry Gonzalez for di e “Lèlè” ku tabata den GIO Fuertísimo. Algu ku sigur no ta den diskushon ta e talento e kantante en kuestion. Sherel ta sigur e lo por bai hasi un bon papel den farandula di Kòrsou huntu ku orkesta Vega. Entretantu ya por baila i skucha Leandry Gonzalez huntu ku orkesta Vega den nan presentashonan regular.


text:
Mark Rutte ta keda lider polítiko di VVD.
Mark Rutte ke bolbe bira promé minister den elekshonnan benidero na Ulanda. E ta mantené su puesto komo lider polítiko di VVD. Rutte a deklará pa e korant De Telegraaf ku e ta sigui i ku e ta hopi motivá. Direktiva di e partido a nombra Rutte ofisialmente komo lider polítiko di VVD, sigun un bosero. Si Rutte no logra bira e partido mas grandi, Rutte lo ta parti di Tweede Kamer. Rutte di 49 aña ta lider di e partido liberal VVD for di aña 2006 i ta promé minister for di 2010. E gabinete aktual ta e di dos pa Rutte. E promé gabinete Rutte ku CDA ku apoyo táktiko di PVV a terminá promé ku tempu. E gabinete aktual ku VVD i PvdA ta na mando for di 2012. Na mart 2017 lo tene elekshonnan pa Tweede Kamer. VVD tin 40 asiento aktualmente den Tweede Kamer. Na òktober e programa di elekshon lo ta konosí.


text:
Hoben Activo Hoben Feliz ta un proyecto completamente gratis cu ta ofrece e oportunidad na e hoben entre 8 pa 12 aña cu nunca a practica un deporte, pero ta interesa pa conoce un deporte of e mucha cu ya a haya su pasion den un deporte, pero ta interesa pa siña tocante otro deporte.
E programa ta Introduci diferente posibilidad deportivo na un manera sigur y dibertido, na e mucha pa medio di instructor experencia di e clubnan deportivo. IBiSA tambe ta uza e proyecto aki pa encurasha e mucha pa bira miembro di un club di deporte den nan bario.
E programa di Hoben Activo Hoben Feliz ta bay tuma lugar riba e fechanan 14,16 y 21 di juni na IBiSA San Nicolas cu e deporte di futbol y na Compeho Deportivo Simeon Antonio cu e deporte di Basketball.
E instruccion ta di 15:30 pa 17:00 na ambos localidad menciona y e ta totalmente gratis. Tin dos forma cu por inscribi ONLINE unda por haya e link riba e Facebook di IBiSA y por haya e formulario riba e fecha cu e programa ta wordo haci na e localidad.
Pa pregunta(nan) adicional por tuma contacto cu IBiSA via 5824987, por yama of WhatsApp na 6992900 of por mail na ibisa.activo@gmail.com. IBiSA ta invita bo sigui e desaroyo di e programa via nos pagina social di Instagram of Facebook IBiSA Aruba.


text:
Monique Giel Labad, verpleegkunde tiener consulent di Wit Gele Kruis a duna splicacion den situacion di hoben ta crece den maltrato of abuso y cuanto caso registra di violacion tin. Segun Giel Labad, e cifra di Wit Gele Kris Na 2018 nan tabatin 72 mama hoben cu a haya yiu. Nan ta contento cu e cifra sinemabrgo ta alarmante pa nan e situacion cu nan haya nan aden.
Tin e situacion cu si nan ta abuso sexua l, tin algun cu ta tene relacion iresponsabel. E ta esnan registra na 2018 ta 60% ta pasa cu abuso sexual. No cu nan a sali na estado pero a pasa durante ora nan tabata mucha.
El a menciona cu den caso den edad di 6 pa 10 aña nan tabata conoce abuso y tene relacion forsa prome cu tin relacion normal. Caso cu pasa den abuso sexual ta muchanan cu ta Sali na estado cu 13,14, 15 y a wordo abusa cu 6 pa 10 aña pero ora nan drenta pubertad, nan ta topa cu e mucha homber.
Pa motibo cu ainda nan ta trauma di abuso, pasobra nan ta ripara di e abuso ora nan bira mas grandi ‘nan ta mira cu no ta algo normal’ e hoben ta cay den depresion y stress. Cu ta ocaciona cu e prome cu pasa su dilanti y dun’e atencion, e ta cay p’e anto e momento ey e acto sexual ta tuma luga.
Locual ta mas preocupante no ta e parti cantidad pero e situacion cu ta den dje. E ta aumenta pa e bida social cu tin. Den embaraso no pero den e sistema di abuso. Ora haya un mucha cu situacion di maltrato, abuso, droga anto e ta crece cune, e ta wake normal, e ta kere bida ta asina.
E ta splica cu ora bo wak un mucha muhe of homber maltrata otro severo, e ta bon pa wak nan historia pasobra mayoria tambe ta pasa den situacion asina ‘tur cos ta depende con nan lanta den nan cas’.
For di e momento cu un mucha ta baby ‘e por capta tur cos’ pa e motibo nan ta bisa cu ta pone enfasis riba mayornan pa pone atencion si tin un problema cu nan yiu pa nan purba soluciona e problema na tempo sin cu mester tin maltrato of gritamento.
Pa motibo cu e gritamento tambe por tin efecto riba e mucha anto nan ta wak’e bek. Ora nan papia cu e mucha anto bay mas diep den e problema pa asina wak y por verwijs na un instancia prome cu yega pubertad anto e por bay robes.
A puntra Giel Labad si tin caso di incesto anto nan ta cay na estado. E ta bisa cu si tin caso pero den caso asina nan ta tuma otro desicion pa locual ta trata e embaraso den famia. Un mensahe pa mayornan cu no kier pa nan yiu wordo abusa of ta activo di trempan cu por cay na estado. E ta bisa pa mayornan acerca e mucha ora nan drenta den nan pubertad prome cu menstraucion pa papia hunto cu e mucha.
E ta bisa cu nan mayor por duna splicacion di parti di menstruatie ciclus, tambe cu tin mayornan por tin dificultad cu esey, pero tambe por splica e consecuencia di tene relacion y dune ehempel di e practica. Mayornan mucho biaha ta acerca na instancia pa busca conseho.
Tambe e ta bisa cu ora nan wak cu nan yiu tin amistad nobo, pa nan wak ken nan ta of ki intencion nan tin. Pa nan papia cu nan yiu y tin un bon relacion. Tin e confiansa pa nan por conta tur cos, si no por tambe tin instancia por yuda cune segun Giel Labad.


text:
DAISY COFFIE KU KARTA PA KOLEGIO EHEKUTIVO REFERENTE CARGILL
Kralendijk, – Cargill Salt Ponds Bonaire ta un entidat privá ku ta produsí salu na e punta sùit di nos isla. Nan tin un total di 3700 ha di tereno, di kua 2700 ha ta “wetland”. E produkshon di salu ta tuma lugá via e sistema di evaporashon. E ta un sitio tambe ku ta atraé diferente sorto di para i otro bida biológiko.
E ta un kompania si no e kompania ku ta tambe un atrakshon turístiko pa nos isla. Banda di esei e aria ta gosa di e protekshon bou di e tratado di Ramsar.
Segun suskrito tin entendí e derecho di èrfpagt ku e kompania tin lo terminá próksimamente den aña 2024. Papiando di 3700 ha di tereno mas tur e aktividatnan di natura¬lesa ku ta tuma lugá, lo ta bon pa haña sa vishon/maneho di gobièr¬nu pa ku e sitio aki.
Hasiendo uso di artíkulo 45 di nos reglamentu di órden, suskrito ta dirigí su mes na Kolegio Ehekutivo ku e siguiente pregunta¬nan.
1. Te ki dia e derecho di èrfpagt di Cargill ta kore? Fabor di fasilitá Konseho Insular ku kopia di e akta.
2. Ta di kuantu tereno nos ta papia ku ta kai bou di e derecho di èrfpagt?
3. Den e aria di Saliña na sùit ei, tin tereno ku ta propiedat privá? Si ta asina Kolegio Ehekutivo por indiká ta kua parti, ki tamaño i ken ta e propietario?.
4. Pa loke ta e terenonan privá tin plan pa desaroyá esaki¬nan? Si tin plan: duna un splikashon di e plan.
5. Kua ta e terenonan ku ta kai bou di e tratado di Ramsar? Porfabor inkluí tambe e asina yama “bufferzone”.
6. Kiko ta bai sosodé ku e terenonan ku ta aktualmente na èrfpagt i di kua nan derecho di èrfpagt ta terminá na 2024?
7. Gobièrnu tin interes di tuma parti di e terenonan aki bèk i si t’asina; kuantu tereno i ku ki intenshon?
8. Tin negosiashonnan a kuminsá kaba ku Cargill pa ku e periodo despues ku e derecho di èrfpagt terminá. Gobièrnu por a indiká na Konseho Insular ta ken ta hiba e negosiashonnan i bou di kua “terms of reference” esaki ta tumando lugá?
9. Gobièrnu por kuantifiká pa Konseho Insular e balor eko¬nómi¬¬ko di Cargill pa Boneiru? Esta kuantu trabou e ta generá, kuantu belasting e ta generá i bou di kua tipo di belasting e kompania ta kai i ki otro tipo di entrada direkto òf indirekto e ta generá?
Gustosamente suskrito ke risibí kontesta verbal riba e pregunta¬nan aki den e próksimo reunion públiko di Konseho Insular.


text:
Djuric Virginie pendiente pa manda ‘Sin Lenga’ kaya
TRENDSZ a hiba un kombersashon ku e konosido kantante lokal Djuric Virginie, mihó konosí komo ‘Dju-Dju V.’ E kantante ku ta forma parti di e frònt di e agrupashon musikal Gentz, tin algun kos nobo pa pronto manda kaya. Ta trata di dos piesa nobo, unda un di esakinan inkluso lo bai tin su videoclip. Djuric a splika ku ta trata di dos piesa, unda ainda e no sa kua lo e lòs promé i kua lo e bai warda pa e álbum nobo di Gentz. “Mi tin dos piesa pendiente. Mi no sa ainda kua lo mi


text:
Fundacion Autismo a participa den un Forum, unda nan a haya chens pa haya sa pensamento di partidonan politico kico nan lo haci pa autismo. Carolina Span di Fundacion Autismo a keda hopi contento cu e pensamentonan expresa y a bisa c unan mes tin hopi sugerencia y plannan pa futuro.
A enfoca riba e aspectonan medico y no medico cu aworaki no ta inclui den e pakete basico di AZV. E ta un preocupacion di hopi aña di e mayornan mirando cu mayoria di nan financieramente no por paga pa tur e terapianan cu e yiunan tin mester.
E falta di participacion den tur e terapia necesario lo causa efecto riba desaroyo di muchanan cu mester di esaki. Aworaki e diagnosis ta wordo cubri pa AZV y ta haya un guia di tur loke mucha mester, pero e guia no ta wordo cubri.
A bini diferente idea dilanti di e partidonan politico. E fundacion ta contento cu e Forum pasobra el a habri espacio pa e politiconan pensa riba posibel solucionnan.
Otro aspecto importante tabata inclusion di muchanan autista na scol. El a admiti cu tin un par di scol cu ta duna educacion special, pero mester conclui cu e scolnan aki ta satura caba.
Ademas cu e lista di espera ta largo. Di otro banda, no ta tur mucha autista mester bay un scol special, pero mester haya e apoyo necesario si an ta bay un scol regular. E ora ta papia di un scol inclusivo, cu tin na diferente parti di mundo.
Un otro aspecto importante pa e fundacion tabata inclusion di personanan autista den sector laboral y den comunidad. Nan ta sinti cu e proteccion pa personanan cu limitacion ainda no ta hopi fuerte den comunidad.
Asina por ehempel no tur edificio publico ta accesibel pa tur persona. El a papia aki di personanan cu ta den rolstoel. Pero tampoco pa personanan cu un limitacion cu no ta visibel.
“Tur hende ta pensa cu inclusion ta importante, cu mester traha contra discriminacion, pero eynan falta un poco mas pa yega ey.” A papia di incentivonan fiscal pa comerciantenan cu tuma e personanan aki den servicio.
Pero tambe na otro paisnan tin leynan cu un negoshi mester tin cierto porcentahe di empleado cu limitacion, etc. Pues e ta algo cu e compania mes por cuminsa na trece cambio den e policy di e empresa. Mester bini un cultura inclusive den tur area y sector di comunidad.
Fundacion Autismo ta dispuesto pa sigui comparti nan pensamentonan cu e gobierno nobo. Nan tin un plan di klas inclusivo cu nan kier cuminsa cu ne e aña’ki unda cu 50 maestro ta haya un pakete di informacion y guia pa compronde miho con pa atende cu studiantenan autista.
Nan ta consciente cu situacion financiero di pais Aruba no ta permiti nan pa bini cu cosnan grandi, pero nan ta kere cu cambionan chikito combina cu motivacion lo tin un impacto positivo. “Nos por cuminsa cu stapnan chikito.”
Fundacion Autismo tin hopi conexion internacional caba cu por yuda Aruba riba tereno di inclusion di personanan autista.
Segun investigacionl, nan ta calcula cu 1.5% di e poblacion, tin autismo. Antes na scol maestronan ta cuminsa nota si un mucha ta autista, pero aworaki door di campañanan di conscientisacion ta detecta esaki mas trempan.
Pero lamentablemente, segun Span, e cantidad di servicio no ta yega na tur esnan cu mester di e ayudo. Hopi hende tin un diagnostico pero no ta haya e servicio.


text:
Koperashon lokal i internashonal “Mutual Heritage Projecten”
E fuentenan di historia di Kòrsou no ta wardá solamente na Kòrsou. For di añanan ochenta kaba, Archivo Nashonal a entamá proyektonan pa disponé di reprodukshon di fuentenan relevante, p’asina bishitantenan na Kòrsou tambe por konsultá nan. Pa por logra esaki retnan di kontakto i koperashon riba nivel regional i internashonal ta fundamental. Esei ta stimulá, standarisashon, interkambio i best practices.
Danki na e proyektonan di pasa material riba microfilm di añanan ochenta, e Oud Archief Curaçao, wardá na Den Haag, por konsultá e archivo aki den e Reader Room di Archivo Nashonal.
Resientemente a digitalisá e “New Amsterdam Papers” (dokumentonan archivá na Albany, NY) i e registronan di e archivo di WIC (West Indische Compagnie) ku ta relatá na Kòrsou. Archivo Nashonal ta miembro di e asosiashon regional di Nationale Archivarissen uit de Caribische regio (CARBICA) i tambe di International Council on Archives (ICA).
Tin un obligashon hudisial pa interkambiá informashon entre e islanan di èks Antia Hulandes (Verdrag van Wenen 1983).
Archivo Nashonal ta miembro asosiá den e proyekto MIGAN. MIGAN, Memory of the Islands Gateway to Archival Networking, ta un plan ambisioso pa por interkambiá inventarionan di tur e miembronan asosiá di e region Karibense. Esei ta tuma lugá via un portal di wèpsait sofistiká. E proyekto aki, ku ta finansiá pa Union Oropeo, ta hasi interkambio di investigashon históriko komparativo posibel i duna un balor agregá na kada ken su ‘propio’ kolekshon. Un parti di e proyekto aki ta treinen di personal pa por introdusí standarisashon. Pa por logra esaki a tene tayernan di AtoM na Kòrsou na aña 2011. E proyekto AtoM/MIGAN ta un di proyektonan di término largu grandi di Archivo Nashonal, ku por ser integrá den otro proyektonan i ku por saka hopi bentaha (aksesibilidat, outomatisashon, konekshon ku e registrashon di bishitante i depósito) for di dje.
Riba nivel lokal Archivo Nashonal ta traha huntu ku Fundashon Amigunan di Archivo (Vrienden van het Archief). Tur kuartal e fundashon ta publiká un edishon dje revista, “De Archiefvriend”, konsistiendo di un kompilashon di artíkulonan históriko, mayoria di nan skibí for di fuentenan di archivo. Wèpsait di e fundashon: www.archiefvriend.com


text:
Un total di atrobe 33 kareda tabatin riba e di dos dia dje Torneo Candia ‘Shishi’ Paulo-Felipa ku a kuminsá djaweps. Souax Softball Team a gana ayera, djabièrnè 7 di dezèmber 2018, ku skor di 14-7 di Sta Rosa Angels, miéntras ku Sin Stress a superá Mas Goso ku skor di 9-3.
E torneo Candia ‘Shishi’ Paulo-Felipa ta tèrminá mañan djadumingu. E kompetensia di sòfbòl aki ta tuma lugá den Post 6 Ballpark.
E torneo ta konsistí di dos kategoria: divishon 35+ i U21 Fast pitch. Den klas 35+ tin seis tim: Mas Goso, Treasure New Era, Sin Stress, Shinning Stars, Warriors i Rising Trotters. Den divishon U21 Fast pitch ta kompetí tres tim: Sta Rosa Angels, Souax Softball Team i Dream Girls.
Despues ku Treasure New Era a gana ku 18-0 di Warriors i Shinning Stars a derotá Mas Goso 11-4 riba e promé dia, riba e di dos dia tambe tabatin fiesta di kareda: 33.
Den divishon 35+ Mas Goso a sufri su di dos derota ayera. E biaha’ki Sin Stress a gana dje tim ku skor di 9-3. Picher Marin Winster a gana e wega, miéntras ku Juglin Winklaar i Janitza Betrian a sobresalí na bate kada un ku 2 hit den 3 turno.
Den divishon U21 Fast pitch Souax Softball Team a superá Sta Rosa Angels ku skor di 14-7. Picher ganadó tabata Kiara Domacasse, miéntras ku Ivanienlla Belfor, Ashantty Alexdander, Tizony Raap i Dianthe Gibbes tur a dal 1 hit den 1 turno.


text:
Nos por a compronde cu opositor politico di AVP ta trece dilanti por medio di nan radio comprometi cu e gobierno actual, na momento cu pasa e ley Toezicht Kansspelen esaki lo nifica cu tur trahador di Casinowezen lo ser kita di trabao.
Esaki ta incorecto y sigur ta di lamenta cu prensa ta trece noticia cu e unico meta pa crea rabia y division den un puyblo cu awo mas cu nuncaa mester ta uni pa por sali dilanti. E ley di 2014/2015 Bao di Gabinete Mike Eman 2, bao encarga di ex minister di husticia sr Arthur Dowers a entrega na parlamento e concepto di ley aki cu nos lo tin di atende bao Gabinete Evelyn Wever-Croes.
Den e ley di ex minister di husticia y actual parlamentario di AVP sr Dowers den articulo 63 di e ley ta duna e trahador 12 luna di terbeschikkingstelling stelling unda cu si un trahador despues di esaki dicidi di no bai traha cu e autoridad nobo aki y no haya un posicion cu ta pas cu su funcion, e trahador lo haya un extension di maximo 12 luna y na final di esaki si no logra haya un funcion e lo ser retira di trabao dentro di 3 luna.
Y sigur den bista di e schalering di e trahadornan y nan edad esaki lo ta casi imposibel cu nan lo por ser aloca den gobierno, unda esaki lo a nifica cu despues di 2 aña un grupo di alrededor 40 tata di famia na un manera cruel bao di e ley di gobierno di AVP lo a ser retira.
Proposicion actualDespues di a sinta cu Minister di Husticia sr Andin Bikker , su persona a entrega un nota di cambio unda ta extende e 12 luna di terbeschikking stelling aki pa 24 luna y unda e grupo lo tin un maximo di 36 luna prome cu e haya su eervol ontslag pues despues di 36 luna ta ser retira di trabao.
Sindicato a vocifera cu no ta di acuerdo pa esaki y sigur den bista di e edad di e trahador y añanan di servicio lo ser perhudica. Y analisando e grupo di edad cu e cambionan proponi door di e Minister Andin un grupo di alrededor 30 hende lo por ser retira ainda cu e cambio aki y e pregunta ta con lo percura pa e grupo aki cu ta bai cas man bashi y ainda faltando algun aña pa penshun lo por sobrebibi?
P’esey nos di Parlamento a haya e propocicion di sindicato pa 60 luna hopi mas husto y unda despues di esaki lo keda un grupo minoritario cu kizas ya durante e proceso debi na nan edad lo a integra caba den e autoridad aki y asina di un manera natural e departamento di Casinowezen ta yega su final.
Pues nos di Parlamento di niun manera lo permiti pa un ley traha alo Machiavellico pa partido AVP perhudica e trahador y sigur Minister di Husticia sr Andin Bikker ta na altura di posicion di Parlamento y unda cu den momentonan aki no ta oportuno pa perhudica e grupo aki cu ta serca di penshun pero cu precisamente mirando nan edad lo ta casi imposibel pa e grupo aki haya un otro trabao, unda cu nos mes structuralmente lo ta hincando e grupo aki den un situacion hopi precario y esaki hamas por ser permiti.


text:
26 Sep Ròlstulnan nobo pa grandinan
Riba dia 25 di sèptèmer e entrega ofisial a tuma lugá di ròlstulnan nobo na habitantenan di Huize Welgelegen (Habaai). Danki na e kontribushon finansiero di Banco di Caribe, Fundashon Birgen di Rosario por a kumpra kuater ròlstul i laga e ròlstulnan adaptá na e desabidat spesifiko i kurpa di e klientenan pa mehorá nan komodidat.
E direktora i presidente di Hunta di Direktiva, Indra Rossen-Lucacius, a enfatisá ku Fundashon Birgen di Rosario ta depende riba supsidio di gobièrnu, lokual no ta sufisiente pa kubri tur gastu.
“Nos mester ta kreativo ku nos fondonan limitá. Pa redusí nos dependensia finansiero, nos mester traha riba otro opshonan di finansiamentu. Ku sosten di organisashonnan manera Banco di Caribe nos por sigui invertí den kalidat di kuido pa nos grandinan.”
E miembro di gerensia di Banco di Caribe, Fons Simon (CEO & General Managing Director), a indiká ku e banko ta duna sosten na diferente sektor manera entre otro hubentut, deporte i grandinan. E gerensia di Banco di Caribe ta konsiente di e importansia di un ròlstul bon i nan ta kontentu di por a kontribuí. Lizanne Bradshaw-Wason, hefe di lokalidat di Fundashon Birgen di Rosario, a splika ku e ròlstulnan mester wòrdu adaptá na e kurpa di e kliente, pasobra e kliente mester keda kómodo den e ròlstul, kaminda e ta keda pa un gran parti di dia.


text:
Rampenbeheersingorganisatie (RBo) ayera 12-6-2019 a train den kuadro di temporada di orkan den forma di un ehersisio ‘table top’.
Rampenbeheersingorganisatie (RBo) ayera 12-6-2019 a train den kuadro di temporada di orkan den forma di un ehersisio ‘table top’. E ehersisio a tuma luga den e ‘Emergency Operation Center’ (E.O.C.) di Kòrsou.
Durante e ‘table top’ a simula ku mal wer a afekta un area di Kòrsou i a okashona e.o. inundashon, koriente ku a bai i ku mester a evakua persona.
Miembronan di RBo mester a traha huntu pa salbaguardia bida di hende, bestia i bienes di pais Kòrsou.
E ehersisio tabata unu eksitoso i asina e RBo ta sigui prepará pa duna asistensia na pueblo di Kòrsou.
Algun di e miembronan di RBo ku a partisipá na e ehersisio:
UO Brandweer & Rampenbestrijding Curacao
Ministerie van Sociale Ontwikkeling, Arbeid en Welzijn: Sector Arbeid
Korps Politie Curaçao
Bureau Telecommunicatie En Post Page
Meteorological Department Curacao
Aqualectra Utility
Pa mas informashon tokante e trabou di e ‘Rampenbeheersingsorganisatie’ subi http://www.kalamidat.cw
Download bo app Kalamidat gratis den ‘ App Store’ òf Google Play.
Manda un mensahe pa e ‘Whatsapp di Kalamidat’
519-1234


text:
ULTIMO ORA.
BONEIRU.
INVESTIGASHON RELASHONA KU E DAMA PERDI TA DEN FULL SWING.
Awe nochi a tuma lugar un entrada hudisial na kaya hulanda kaminda outoridatnan di e team investigativo a detene un homber di fam S.
Outoridatnan lo ta basta interesa pa papia ku e homber aki tokante di e dama mexicana ku ta perdi aki na Boneiru.
A konfiska e vehikulo di e homber detene y tambe a konfiska un arma di kandela na e kas na kaya hulanda.
Niun hende ta papiando nada tokante esaki.
Mas lat a bai tambe na un bar , restaurant na antriol en buska di e dama perdi pero NO a topa ku e dama ey nan.
E investigashon ta sigi den full swing.
FUENTE: AIMED AYUBI.
NOTISIA KU BO POR KONFIA.